text:
Upptakt til Effodystin TB – 07 Vestur
TB | 24/05/13
Áhugaverdasti dysturin í 11. leikumfari, verður ivaleyst við Stórá sunnudagin. Tað eru 4 stig, ið skilja hesi bæði liðini í botninum á stigatalvini. TB kann við einum sigri leggja 7 stig millum seg og vágaliðið, men um 07 Vestur knógvar TB, so er munurin bert tað eina stigið. Hetta verður ein sokallaður 6 stigs dystur.
Seinast liðini bæði møttust var í Vágunum. Her vunnu vágamenn ein greiðan 4-1 sigur. Uttan eg skal fornermi nakran, so haldi eg, at avrikið hjá TB hendan dagin var sera ússaligt. Umframt at hava gloymt leikbúnarnar eftir við hús, so hekk spælið als ikki saman hjá TB. Tað ringasta av øllum var, at 07 Vestur spældi heldur ikki so væl, men TBarirnir vóru als ikki giraðir til fótbólt í kuldanum hendan dagin. Tað er onki at ivast í, at leikarirnir hjá Hans F. Hansen fara at gera sítt ítarsta, fyri at vaska hendan skamblettin av sær aftur. Tað vóru mong, ið væntaðu TB sum greiðan niðurflytara eftir dystin í Vágunum.
Gongdin hjá vágaliðnum hevur verið eitt sindur misjøvn. Teir hava leikt rímuliga væl, men hava tó lagt rygg til nøkur trivalig tap. Ein skal tó hava í huga, at 07 Vestur eru altíð vandamiklir, teir hava stórar og bulmiklar verjuleikarar, sum eru sera torførir at dekka í deyðbóltsstøðum. Samstundis hava teir víst, at teir kunnu taka stig frá teimum bestu, og teir eru einasta liðið av bygd, sum hevur megnað at tikið stig móti HB. Teir tapa onkuntið illa, men eru í øllum dystum førir fyri at skapa møguleikar, og vinna sær tey neyðugu stigini. Ein gamal kenningur í TB spælir við 07 Vestur. Tað er Gunleif Olsen, hann skoraði m.a. eitt satt dreymamál í javnleikinum móti AB. Hann hevur unnustu úr Vágum, og tey bæði búleikast har. Okur á heimasíðuni ynskja Gunleifi alt tað besta.
Allir leikarir eru tøkir til dystin sunnudagin. TB hevur ongar skaðar ella leikbann at dragast við. Martin Tausen er bert eitt kort frá einum leikbanni, so hann má ansa sær eitt sindur, eg vænti tó ikki at hetta fer at nerva hann.
Øll tey 11 stigini sum TB hevur skavað saman higartil, eru væl og virðiliga uppiborin. Okur sum vara av felagnum eru eitt sindur beisk yvir, at tað ikki hevur hepnast okkum, at hildið fast um leiðslurnar moti B36, ÍF og KÍ, tí um nakar vinnari skuldi verða har, so átti tað av røttum verið TB. Okur hava mist 6 stig í hasum dystunum. Høvdu okur megnað at hildið fast um leiðslunar, so hevði TB ligið nummar tvey við 17 stigum. Tað er gleðiligt, at hugburðurin er góður, TB hevur spælt jaligan og framsóknan fótbólt. Allir 11 leikarirnir ið eru á vøllinum gera sítt til, at álopsspæl og verja virka sum ein eind. Áður dúvaðu okur ov nógv á einstaklingar í álopinum sum Gilla, Bojan og Dan. Tað er alt ov tyngjandi fyri liðið, um álopsbyrðan bert er á fáum eindum á liðinum.
Óansæð, so verður tað ein sannur gysari sunnudagin. Heimasíðan vónar, at ein stór og mælsk mannfjøld møtir upp í Trongisvági, fyri at bera okkara lið til sigurs.
Góðan dyst øll somul.
ME


c: text/html

text:
Niels Petersen
16.02.2017 - 22:18
Ítróttur > Ítróttur > Fótbóltur
Í Zlatan Ibrahimovic hevur Manchester United ein málfarligan leikara. Hann telist millum toppskjúttarnir í Premier League og í Europa League nærkast hann eisini máltindinum. Við trimum málum í kvøld avgjørdi hann nærum sjálvur dystin móti Saint-Etienne, og tað mugu vera sera fá, sum seta pengar á, at franska liðið klárar at spæla seg víðari í returdystinum.
Zlatan skoraði fyrsta málið longu í 15. minutti, og so máttu vit bíða eina góða løtu, áðrenn tað næsta kom. Stutt áðrenn Zlatan og United fingu sítt næsta mál hevði Saint-Etienne ein risa møguleika til at javna, men franski leikarin var ikki nóg kaldur í avgerandi eygablikkinum, og sostatt fekk United í staðin møguleikan til at økja um leiðsluna, og tað gjørdu teir.
Í 75. minutti setti Zlatan síðstu tánna á eitt innlegg frá Marcus Rashford, og tá tveir minuttir írestaðu av vanligari leiktíð skoraði Zlatan sítt triðja við brotsparki, eftir at hann sjálvur varð feldur.
Sostatt vann United ein tryggan sigur, og tað má metast at verða nóg mikið til at hava tryggjað sær luttøku í áttandapartsfinalunum.
Úrslitini frá Europa League í kvøld:
F.C. Krasnodar - Fenerbahce 1-0
AZ Alkmaar - Lyon 1-4
Astra - Genk 2-2
Münchengladbach - Fiorentina 0-1
Celta Vigo - Shakhtar 0-1
F.C. Rostov - Sparta Prague 4-0
Gent - Tottenham 1-0
Ludogrets - FC Keypmannahavn 1-2
Olympiacos - Osmanlispor 0-0
Anderlecht - Zenit 2-0
Athletic Bilbao - APOEL Nicosia 3-2
Hapoel Beer Sheva - Besiktas 1-3
Legia Warzawa - Ajax 0-0
Manchester United - Saint-Etienne 3-0
PAOK - Schalke 0-3
Villarreal - Roma 0-4

robotstxt: allowed

filter: keep


text:
4. pláss til Kristian Martin
Kristian Martin Garðalíð hevur fingið eitt 4. pláss í fimm-kampi í EM í frælsum ítrótti, sum er í Finlandi í hesum døgum.
Sonni Djurhuus, venjari, fegnast um úrslitið og sigur, at tað hevur sum heild gingist væl hjá Kristian Martini í øllum fimm greinunum. Kristian Martin fekk samanlagt 1828 stig.
Kristian Martin skal aftur í eldin sunnudagin, tá hann skal kappast í kúlustoyti.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Fyrbyrgjandi venjingar byrja aftur
Fyribyrgjandi venjingarnar, fyri tykkum borgarum í Vestmanna-, Eiðis-, Kvívíkar-, og Sunda Kommunu, ið eru 67 ár ella eldri, byrja aftur mánadagin 4. septembur 2017.
Venjingarnar verða:
Á Mørkini í Streymnesi Mánadag og mikudag kl. 13:00-14:00
Á Heiminum á Grønanesi í Vestmanna Týsdag og fríggjadag kl. 13:30-14:30
Bussar koyra frá vanligu støðunum. Venjingarnar hava til endamáls at økja um styrki, fimi, javnvág og konditión, og á henda hátt betra um vælveru og lívsgleði. Eisini er hetta eitt gott høvi til sosiala samveru. Aftaná hvørja venjing bjóða vit frukt og ein vatnsopa. Kostnaður fyri hvørja venjing er kr. 20, tó kr. 30 fyri pør.
Heimatænastan í VEKS


text:
Tingmál
løgtingslóg um at seta úr gildi løgtingslóg um altjóðarættarligu sáttmálar
Løgtingsmál nr. 136/2011: Uppskot til løgtingslóg um at seta úr gildi løgtingslóg um altjóðarættarligu sáttmálar Føroya landsstýris at gera Lóg nr. 80 frá 15. mai 2005 um altjóðarættarligu sáttmálar Føroya landsstýris at gera verður sett úr gildi tann 29. juli 2012. Viðmerkingar Heimildarlógin sonevnda, ið nevnir Føroyar “Kongeriget Danmark, for så vidt angår Færøerne”, varð av røttum nevnd eitt stig til viks og trý stig aftur. Teir garðar, ið heimastýrislógin hevði laðað um Føroya heimildir sum land og Føroya fólk sum tjóð, vóru rapaðir. Við heimildarlógini varð laðað upp fyri hvørt lið, og garðarnir umvaldir og stoyptir í høga hædd. Vit mugu tí fara undir nýggjar samráðingar um støðu Føroya. Vit mugu tryggja okkum, at vit ongar aðrar avmarkingar ganga undir enn tær, ið onnur ríki og lond krevja í hvørjum altjóða høpi sær. Vegna afturstig lógarinnar er einki annað at gera enn at taka hana av. Síðani ber til at byggja á siðvenjuna frammanundan – og antin tamba hana enn meira ella taka upp samráðingar um møguliga nýggja skipan, ið veruliga flytur mørk. Málið um uttanríkispolitisku heimildir føroyinga er av fremsta týdningi fyri framtíðar menning í Føroyum. Stór lond og fólkaríkar tjóðir hava fyrr havt tað stevnumið at seta verjugarðar um egnan marknað, egið vinnulív, egna mentan, egnar útbúgvingarskipanir og sosialar skipanir til tess at skapa vælferð fyri borgararnar. Men samstundis hava smátjóðir gjøgnum hálva øld prógvað, at fortreytin fyri at skapa og langtíðartryggja vælferð og menning hjá eini tjóð er fult altjóða virkisføri. Øll okkara norðurlendsku grannalond eru sum so góð dømir um hetta. Og aðrar sjálvstøðugar smátjóðir í heiminum hava prógvað, at javnstøða í heiminum og førleikin at gera avtalur um øll týdningarmikil mál vegna tjóðina er fremsta amboðið til at styrkja egnan samleika og mentan – og til sosiala, útbúgvingarliga, vinnuliga og búskaparliga menning. Sonevndu uttanríkispolitisku heimildarlógirnar, sum vórðu samtyktar bæði sum løgtingslóg og sum danskt ríkislógartilmæli, hava nú verið í gildi í 5 ár. Tá ið tær vórðu lagdar fram á ting og síðani samtykar av einum meiriluta, skortaði ikki við ávaringum um, at hetta fór at verða afturstig fyri føroysku tjóðina og fyri føroyskar myndugleikar. Tí nú varð fyri fyrstu ferð samtykt ein donsk fatan av einum donskum eindarríki, har Føroyar bert eru samanrunnin lutur, og har føroyingar bara eru fulltrúar vegna Danmark á altjóða pallinum. Best er hetta lýst í heitinum “Kongeriget Danmark for så vidt angår Færøerne”, sum er tann formligi samleiki, ið vit nú skulu virka undir. Føroyskir serfrøðingar ávaraðu um, at lógirnar fóru at gerast “eitt stig til viks og trý aftur”. Frammanundan hesum lógum, hava føroyskir myndugleikar miðvíst brotið garðar og tulkingar niður og harvið vunnið sær uttanríkispolitiskt virkisføri, sum danskir myndugleikar mótmæltu, men kortini ikki kundu forða fyri. Eitt nú vunnu Føroyar sær sjálvstøðugan limaskap í felagsskapinum fyri hvalir og súgdjór í Norðuratlantshavi, NAMMCO – og felagsskapurin er fráboðaður ST við Føroyum og Grønlandi sum sjálvstøðugum sáttmálapørtum. Nú samtyktu Fólkaflokkurin, Sambandsflokkurin og Javnaðarflokkurin á miðari nátt og við frávikum frá øllum tíðarfreistum, eina danska lóg, har donsk tulking skuldi galda, og nýggjar gyrðingar setast upp. Hóast skrivlig prógv fingust fyri afturstigunum, lótust flokkarnir ikki um vón. Til dømis svaraði danski forsætisráðharrin soleiðis um avmarkingarnar í lógunum, áðrenn tær vórðu samtyktar, um m.a. tvey avgerandi mál, tá fólkatingslimur Tjóðveldis setti eina røð av spurningum í apríl 2005:...Les meira
Uppskot um at seta úr gildi ríkislóg om Færøernes landsstyres indgåelse af folkeretlige aftaler
Løgtingsmál nr. 137/2011: Uppskot til ríkslógartilmæli um at seta úr gildi ríkislóg om Færøernes landsstyres indgåelse af folkeretlige aftaler Mælt verður ríkismyndugleikunum til at seta úr gildi fyri Føroyar “lov nr. 579 frá 24. juni 2005 om Færøernes landsstyres indgåelse af folkeretlige aftaler” tann 29. juli 2012. Viðmerkingar Heimildarlógin sonevnda, ið nevnir Føroyar “Kongeriget Danmark, for så vidt angår Færøerne”, varð av røttum nevnd eitt stig til viks og trý stig aftur. Teir garðar, ið heimastýrislógin hevði laðað um Føroya heimildir sum land og Føroya fólk sum tjóð, vóru rapaðir. Við heimildarlógini varð laðað upp fyri hvørt lið, og garðarnir umvaldir og stoyptir í høga hædd. Vit mugu tí fara undir nýggjar samráðingar um støðu Føroya. Vit mugu tryggja okkum, at vit ongar aðrar avmarkingar ganga undir enn tær, ið onnur ríki og lond krevja í hvørjum altjóða høpi sær. Vegna aftustig lógarinnar er einki annað at gera enn at taka hana av. Síðani ber til at byggja á siðvenjuna frammanundan – og antin tamba hana enn meira ella taka upp samráðingar um møguliga nýggja skipan, ið veruliga flytur mørk. Málið um uttanríkispolitisku heimildir føroyinga er av fremsta týdningi fyri framtíðar menning í Føroyum. Stór lond og fólkaríkar tjóðir hava fyrr havt tað stevnumið at seta verjugarðar um egnan marknað, egið vinnulív, egna mentan, egnar útbúgvingarskipanir og sosialar skipanir til tess at skapa vælferð fyri borgararnar. Men samstundis hava smátjóðir gjøgnum hálva øld prógvað, at fortreytin fyri at skapa og langtíðartryggja vælferð og menning hjá eini tjóð er fult altjóða virkisføri. Øll okkara norðurlendsku grannalond eru sum so góð dømir um hetta. Og aðrar sjálvstøðugar smátjóðir í heiminum hava prógvað, at javnstøða í heiminum og førleikin at gera avtalur um øll týdningarmikil mál vegna tjóðina er fremsta amboðið til at styrkja egnan samleika og mentan – og til sosiala, útbúgvingarliga, vinnuliga og búskaparliga menning. Sonevndu uttanríkispolitisku heimildarlógirnar, sum vórðu samtyktar bæði sum løgtingslóg og sum danskt ríkislógartilmæli, hava nú verið í gildi í 5 ár. Tá ið tær vórðu lagdar fram á ting og síðani samtykar av einum meiriluta, skortaði ikki við ávaringum um, at hetta fór at verða afturstig fyri føroysku tjóðina og fyri føroyskar myndugleikar. Tí nú varð fyri fyrstu ferð samtykt ein donsk fatan av einum donskum eindarríki, har Føroyar bert eru samanrunnin lutur, og har føroyingar bara eru fulltrúar vegna Danmark á altjóða pallinum. Best er hetta lýst í heitinum “Kongeriget Danmark for så vidt angår Færøerne”, sum er tann formligi samleiki, ið vit nú skulu virka undir. Føroyskir serfrøðingar ávaraðu um, at lógirnar fóru at gerast “eitt stig til viks og trý aftur”. Frammanundan hesum lógum hava føroyskir myndugleikar miðvíst brotið garðar og tulkingar niður og harvið vunnið sær uttanríkispolitiskt virkisføri, sum danskir myndugleikar mótmæltu, men kortini ikki kundu forða fyri. Eitt nú vunnu Føroyar sær sjálvstøðugan limaskap í felagsskapinum fyri hvalir og súgdjór í Norðuratlantshavi, NAMMCO – og felagsskapurin er fráboðaður ST við Føroyum og Grønlandi sum sjálvstøðugum sáttmálapørtum. Nú samtyktu Fólkaflokkurin, Sambandsflokkurin og Javnaðarflokkurin á miðari nátt og við frávikum frá øllum tíðarfreistum eina danska lóg, har donsk tulking skuldi galda og nýggjar gyrðingar setast upp. Hóast skrivlig prógv fingust fyri afturstigunum, lótust flokkarnir ikki um vón. Til dømis svaraði danski forsætisráðharrin soleiðis um avmarkingarnar í lógunum, áðrenn tær vórðu samtyktar, um m.a. tvey avgerandi mál, tá fólkatingslimur Tjóðveldis setti eina røð...Les meira
Uppskot til broyting í Tingskipanini
Løgtingsmál nr. 103/2010: Uppskot til broyting í Tingskipanini Uppskot til broyting í Tingskipanini § 1 1) § 53, stk. 5 verður strikað. 2) § 69, stk. 5 verður orðað soleiðis: “Stk. 5. Løgmaður og landsstýrismenn hava rætt at koma til orðanna á fundum.” 3) § 81 verður orðað soleiðis: “§ 81. Á Løgtingi kann eingin fáa orðið uttan løgtingsmaður, løgmaður og landsstýrismaður. Stk. 2. Løgtingsformaður kann loyva ríkisovastum ella øðrum tignarligum umboðum at halda røðu fyri løgtingsmonnum á løgtingsfundi.” § 2 Broytingin kemur í gildi ólavsøkudag 2011. Viðmerkingar Uppskotið ger tingskipanina ruddiligari. Vanliga er ikki góður siður at endurtaka hægri reglur í lægri, tí er ongin orsøk, at tingskipanin endurtekur stýrisskipanina. Hartil kemur, at komandi stjórnarskipan helst fer at taka av ex officio umboðan fyri fremmant vald í parlamenti, tjóðartingi føroyinga. Á Løgtingi, 1. mars 2011 Tórbjørn...Les meira
Uppskot til løgtingslóg um náttúruvernd
Løgtingsmál nr. 106/2010: Uppskot til løgtingslóg um náttúruvernd Uppskot til løgtingslóg um náttúruvernd Kap. I Endamál og vernd Endamál § 1. Lógin hevur til endamáls at skipa náttúruvernd í Føroyum, so at náttúran verður vard á burðardyggan hátt við atliti at margfeldni eins og mentanarminni í landsløgum verða vard. Lógin skal eisini tryggja umstøður hjá fólki at njóta náttúruna, eins og fyrilit fyri altjóða skyldum Føroya, búskapi, mentan og menning um alt landið. Lógin skipar stovnar, fyrilit og mannagongdir fyri náttúruvernd. Lógin tryggjar demokratiska stjórn, fakliga umsiting, økisávirkan, hoyring og rættartrygd. Øki lógarinnar § 2. Lógin fevnir um alt føroyska umveldið. Stk. 2. Øll hava skyldu at taka fyrilit fyri endmálinum við hesi lóg. Allýsing § 3. Lógin skipar vernd av náttúru. Náttúran er samansett av bæði tí livna og ólivna. Hon fevnir um lívverur, teirra (uppruna) lívøki, og vistfrøðiskipanina, tey eru partur av. Kap. II Náttúruverndarstovnarnir Náttúruverndarnevnd § 4. Landsstýrismaðurin setir eina náttúruverndarnevnd. Stk. 2. Limirnir í náttúruverndarnevndini verða ein formaður, eitt umboð fyri Umhvørvisstovuna, eitt umboð fyri Náttúrugripasavnið og fleiri serkønir økislimir. Stk. 3. Landsstýrismaðurin velur til formann fyri fýra ár í senn ein persón, ið skal vera lógkønur ella fyrisitingarkønur. Stk. 4. Serkønu limirnir í nevndini verða valdir soleiðis, at eitt umboð er fyri hvørt av økjunum Suðuroy, Sandoy, Vágar, Norðstreymoy, Suðurstreymoy, Eysturoy og Norðuroyggjar. Umboðini skulu hava holla vitan um náttúruviðurskifti í økinum, tey skulu umboða. Stk. 5. Landsstýrismaðurin velur serkønu økislimirnar fyri fýra ár í senn. Kommunur, feløg og onnur kunnu skjóta nevndarlimir upp. Landsstýrismaðurin ásetir mannagongdir fyri, hvussu hetta fer fram. Stk. 6. Umboðini fyri Umhvørvisstovuna og Náttúrugripasavnið eru ikki vald fyri ávíst tíðarskeið, men sita stovnsins vegna. Stk. 7. Fyri hvønn limin verður valdur ein tiltakslimur. Stk. 8. Landsstýrismaðurin ásetir samsýningina til fomannin og hinar limirnar og ber útreiðslur nevndarinnar. § 5. Tá náttúruverndarmál verða viðgjørd í nevndini, eru formaðurin, umboðið fyri Umhvørvisstovuna, umboðið fyri Náttúrugripasavnið umframt minst eitt serkønt økisumboð við. Stk. 2. Formaðurin útnevnir í hvørjum einstøkum máli minst ein økislim til viðgerð av einstøku málunum, sambært serligum reglum, sum landsstýrisfólkið ásetur. Umhvørvisstovan § 6. Eftir reglunum í hesi lóg fyrisitur Umhvørvisstovan, sum er stovnur undir landsstýrismanninum, øll náttúruverndarviðurskifti, ið ikki eru løgd til landsstýrismannin ella annan myndugleika ella stovn at fyrisita. Náttúrukærunevndin § 7. Landsstýrismaðurin setur náttúrukærunevndina, ið verður mannað við fimm limum, sum verða valdir fyri fýra ár í senn. Fyri hvønn limin verður valdur ein tiltakslimur. Stk. 2. Formaðurin skal vera lógkønur. Stk. 3. Tveir limir skulu vera kønir í lívfrøði, jarðfrøði, náttúruvernd, mentanararvi ella tílíkum. Stk. 4. Tveir limir skulu vera kønir innan búskap, býarskipan, byggifrøði, fyrisiting ella tílíkt. Stk. 5. Landsstýrismaðurin kann áseta, at náttúrkærunevndin verður samskipað við aðrar kærunevndir. Stk. 6. Landsstýrismaðurin ásetur samsýningina til fomannin og hinar limirnar og ber útreiðslur kærunevndarinnar. Kap. III Frágreiðing og umfevnandi náttúrufriðingar Frágreiðing um náttúruvernd § 8. Fjórðahvørt ár skal landsstýrismaðurin leggja fyri Løgtingið til umrøðu frágreiðing, har týdningarmikil náttúruverndarviðurskifti verða lýst. Stk. 2. Í frágreiðingini skal millum annað verða greitt frá: 1) almennu støðuni í náttúruni, eitt nú um hótt landsløg, djóra- og plantusløg, og dálkað sjóøki og áir, 2) støðuni í umfevnandi náttúrufriðingum og týðandi náttúruverndarmálum, eisini í kærumálum, 3) gongdini í avgerðarmálum, eisini í kærumálum, 4) kunngerðum, ætlaðum lógarbroytingum og annars øðrum, ið kann hava týdning at skipa náttúruvernd í framtíðini. Umfevnandi náttúrufriðingar –...Les meira
Uppskot til samtyktar um at skipa Føroyar frælsar
Løgtingsmál nr. 109/2010: Uppskot til samtyktar um at skipa Føroyar frælsar Uppskot til samtyktar Løgtingið tekur undir við hesi ætlan: – Grundlóg Føroya verður løgd til almenna viðgerð og til fólkaatvøðu í seinasta lagi í 2012. – Búskapargrunnur Føroya verður settur á stovn beinanvegin, og umvegis grunnin verður heildarveitingin úr Danmark stigvíst minkað burtur við einum sjeyndaparti um árið. – Í seinasta lagi í 2014 verða uttanríkismál, verjumál, útlendingamál, loftferðslumál, persóns- og familjurættarmál skipað undir føroyskum ræði, og føroysk lestrarstuðulsskipan til øll føroysk lesandi verður sett í verk. – Í seinasta lagi 2016 verða løgregla, rættarskipan, gjaldoyramál, peningamál, fíggingarvirksemi og ríkisborgararættindi skipað undir føroyskum ræði. – Samráðingar verða tiknar upp við donsku stjórnina um framtíðar samstarv, og tikin verða stig til felags fráboðan til altjóða samfelagið um føroyska sjálvstøðu og avtalan løgd til fólkaatkvøðu í seinasta lagi 2018. Almennar viðmerkingar Hetta uppskotið leggur fram eina fullfíggjaða ætlan og lýsing av øllum yvirskipaðum og formligum krøvum og tættum til tess, at føroyingar skipa seg sum sjálvstøðug tjóð eftir eini væl skipaðari, fólkaræðisligari mannagongd. Tað hevur leingi verið eftirlýst, at fólk kunnu fáa svar uppá týðandi ivamál og fáa greið boð uppá: – Hvat restar í og hvat krevst, til tess at Føroyar gerast sjálvstøðugt land? – Hvørji eru krøvini og metti kostnaðurin fyri tey málsøki, ið vit ikki hava ræði á? – Hvørjar fyrireikingar eru gjørdar? – Hvørjir fyrimunir, vansar og avbjóðingar eru í ymsu málunum? – Hvussu skal farast fram, og hvussu tryggja vit eina fólkaræðisliga avgerð um at taka fulla ábyrgd av egnum landi? Fyri Tjóðveldi og sjálvstýrisrørsluna sum heild í Føroyum hava hesir spurningar og krøv ofta elvt til eitt slag av verjustøðu. Eina verjustøðu sum tíverri hevur snarað sjónarringinum og orðaskiftinum til bert at tosa um útreiðslur og vansar, meðan alt ov lítil orka er nýtt til at viðgera spurningin: – Hvørjir fyrimunir, menningarmøguleikar og inntøkumøguleikar lata seg upp, tá vit skipa okkum sum frælsa tjóð, taka egna ábyrgd av okkara búskapi og fáa beinleiðis atgongd til altjóða samstarv og ábyrgd? Endamálið við hesum uppskoti er at geva greið svar og boð uppá teir ivaspurningar og tey krøv, sum hava skapt ótta millum føroyingar at standa á egnum beinum – og at vísa á teir stóru møguleikar og nýggju inntøkurnar, ið lata seg upp í einum frælsum Føroyum. Grundarlagið er: • Tað stóra og drúgva arbeiðið, ið varð gjørt hjá landsins myndugleikum og í ymiskum nevndum í sambandi við fullveldisætlanina, sum Løgtingið samtykti í 1998 og endurskoðaði í 2001 – við eitt nú Hvítubók, uppskoti um føroyskan lestrarstuðul, lýsing av rættindum føroyinga uttanlands v.m. • Tær samráðingar, frágreiðingar og fyrireikingar, sum vórðu gjørdar millum føroyskar og danskar embætisnevndir á øllum týðandi málsøkjum í tíðarskeiðnum fram til desember 2003. • Tey drúgvu uppskot við dagførdum metingum og boðum, sum Tjóðveldi hevur lagt fyri tingið frá 2004 til 2010 – her undir um Búskapargrunn og blokkniðurskurð, at umsita loftrúmið, um útlendingamál, sjálvstøðugan uttanríkispolitikk v.m. Fyrireikingarnar støðgaðar Í tíðarskeiðnum 1998 til 2003 vóru allir tættir gjølliga kannaðir og lýstir, ið krevjast til, at føroyingar skipa seg sum sjálvstøðuga tjóð. Frá 2000-2003 fóru drúgvar samráðingar fram millum føroyskar og danskar myndugleikar um øll tey mál, sum í dag formliga eru undir donskum ræði. Her vóru krøvini lýst til føroyskar myndugleikar og uppskot gjørd um, hvussu málini verða skipað undir...Les meira
Uppskot um at skipa óhefta skuldarráðgeving til privatfólk og familjur
Løgtingsmál nr. 113/2010: Uppskot til samtyktar um at skipa óhefta skuldarráðgeving til privatfólk og familjur Uppskot til samtyktar Løgtingið heitir á landsstýrið um at fyrireika lógaruppskot at leggja fyri Løgtingið, sum hevur til endamáls: – at skipa eina óhefta skuldarráðgeving til privatfólk og familjur, har til ber at fáa ókeypis ráð og vegleiðing um lánsmarknaðin, skuldarumlegging, umfígging og aðra hjálp til tey, ið eru komin í stórar trupulleikar av privatlánum, – at skipa skuldarráðgevingina saman við ella í tøttum tilknýti til Brúkaraumboðið, til tess at felags serfrøði og umsiting kunnu gagnnýtast, – at skipa so fyri, at óhefta ráðgevingin kann umboða einstaklingar og familjur, sum eru komin í skuldarfellur mótvegis privatum kreditorum og almennum myndugleikum við tí endamáli at gera avtalur um bótaføri, – at geva óheftu ráðgevingini uppgávuna at mæla til lóggávu, lógarbroytingar og reglur, ið kunnu skipa og seta krøv til lánsmarknaðin um upplýsing og gjøgnumskygni, og at fyribyrgja økjandi tali av óhaldførum skuldarbindingum. Viðmerkingar Eins og allir føroyingar ásannaðu, tá føroyska samfelagið og bankakervið fóru á heysin í nítiárunum, so hevur áleikandi altjóða fíggjarkreppan prógvað, at lán, fígging, virðismetingar og bótaføri eru sum ein frumskóg. Har ongin kennir leiðirnar, har hvør livir av øðrum, og alt kann broytast frá degi til dags. Kortini hevur politiska skipanin eggjað til uppaftur meira frumskógarlóg og enn minni gjøgnumskygni í fíggjargeiranum: Liberalisering av altjóða fíggjarmarknaðunum og vantandi lóggáva og regulering frá politiskum myndugleikum í sambandi við nýggju lánsmøguleikarnar hevur verið ein atvold til støðugt vaksandi skuldarbyrðu hjá einstaklingum og húsarhaldum. Seinastu árini er eitt støðugt vaksandi útboð av nýggjum lánsmøguleikum til privata nýtslu boðið út í samfelagnum frá peningastovnum og fyritøkum, sum kunnu skuldarbinda einstaklingar, familjur og børn teirra langt út um møguleikarnar at gjalda aftur í arbeiðsføra lívinum, og fólk kunnu enda í sonevndum “skuldarfellum”. Og í mun til so mong onnur øki í samfelagnum, har til ber at leita sær ráð, hjálp og vegleiðing, so er ongin skipaður møguleiki hjá einstaklingum og húsarhaldum at fáa óhefta ráðgeving og hjálp í sambandi við lántøku og í sambandi við skuldartrupulleikar, umleggingar ella saneringar. Enn eru fólk í Føroyum av ættarliðum, sum eru vaksin upp við setninginum um at gjalda hvørjum sítt og onki skylda. Og helst er skuldarbyrðan hjá hvørjum fólki sær minni og frívirðini í húsum helst væl størri enn í flestu av okkara grannalondum. Men sum Heðin Brú so meistarliga lýsir í meginskaldsøguni “Feðgar á Ferð”, tá Ketil setir seg í skuld til tess at keypa hvalin og noyðist at enda at selja kúnna til tess at borga lánið, so eru kollveltandi broytingar hendar í peningabúskapinum og fíggingarmøguleikunum seinastu øldina. At seta seg í skuld er í dag inngrógvin partur av nútímans lívinum hjá hvørjum einstøkum og familjum til tess at seta búgv, taka útbúgving, gera íløgur, økja um privatnýtsluna og útvega sær flutningstól, amboð og hentleikar í gerandisdegnum. Seinastu árini hevur økt peningaútboð skapt ein óhaldføran hákonjunktur. Tað hevur regnað niður yvir fólk við tilboðum um nýggjar lánsmøguleikar við avdráttarskáa, avdráttarfríum lánum, leinging av afturgjaldstíð, dýrum lánum frá handlum og fyritøkum til bilar og nýtsluvørur, sum tú tekur upp á ein seinnapart. Og eins og í øðrum londum, koma fólk í ta støðu, at tey taka lán á seg, sum av egnum ella uttanhýsis ávum kunnu gerast so stór byrða fyri tann einstaka, børn og familjur, at...Les meira
Uppskot um gerð av nýggjari forsorgarlóg
Løgtingsmál nr. 110/2010: Uppskot til samtyktar um gerð av nýggjari forsorgarlóg Uppskot til samtyktar Løgtingið heitir á landsstýrið um at seta niður eina skikkaða serfrøðinganevnd til at eftirmeta øll viðurskifti, sum eru tengd at galdandi forsorgarlóg, og grundað á hesa eftirmeting smíða uppskot til nýggja føroyska forsorgarlóg at leggja fyri Løgtingið, sum tekur støði í dagsins samfelag og tí veruliga tørvi, ið borgarin hevur í einum framkomnum vælferðarsamfelag. Viðmerkingar: Verandi forsorgarlóg er fleiri enn fýrati ára gomul. Broytingar eru gjørdar hesi árini, tó er hugsandi, at umsitingarlig siðvenja kann hava skeiklað ætlanini við upprunalógini so nógv, sum ein so týðandi vælferðarlóg verður brúkt dag og dagliga. Vit liva í einum heilt øðrum samfelagi í dag enn fyri góðum fýrati árum síðani, og tí má nýggj lóg smíðast við ásetingum, sum standa í mun til dagsins samfelag. Ymiskar fatanir eru um, hvussu fram skal farast hesum viðvíkjandi. Onkur, eitt nú verandi landsstýrismaður í almannamálum, hevur ta áskoðan, at frægast er at broyta seg burtur úr trupulleikunum við støði í verandi lóggávu, meðan onnur halda, at frægast hevði verið at smíðað eina heilt nýggja forsorgarlóg. Uppskotsstillarin hellur til seinnu áskoðanina. Í viðmerkingunum til ein skrivligan fyrispurning, sum Finnur Helmsdal, sáli, setti Hans Paula Strøm, táverandi landsstýrismanni í almannamálum, sigur hann, sum annars mundi vera ein av teimum, ið hevði frægast innlit í føroyska almannalóggávu: Eitt tað fyrsta, ið Helena Dam á Neystabø kunngjørdi sum landsstýrismaður í 1998, var, at hon ætlaði at gera eina nýggja forsorgarlóg. Síðani eru allir landsstýrismenn í almannamálum komnir við somu fráboðan. Nú skjótt níggju ár eru liðin, heldur spyrjarin, at tað kundi verið áhugavert at frætt nakað um, hvussu langt áleiðis er komið við nýggju forsorgarlógini……………………. ………..Spyrjarin heldur, at tað helst er rættari fyrst at biðja viðkomandi fakbólkar/brúkarabólkar og onnur um at vera við til at orða eitt grundarlag undir lógini. At fáa nevndu bólkar at vera við til at orða endamálið við lógini í mun til avbjóðingar, allar potentiellar brúkarar og kanska ikki minst, hvussu lógin á besta hátt og í mesta mun kann tillagast gongdini í samfelagnum. Tað er helst lítið at ivast í, at júst fakbólkar og brúkarabólkar eru fremstu serfrøðingarnir í so máta. Tá bæði grundarlag, endamál, alt viðvíkjandi málbólkunum, er orðað, tá er løtan hjá løgfrøðingunum at fara undir at orða sjálva lógina. Sjálvandi við atliti at tí tilfari, sum er komið burtur úr fyrireikandi arbeiðnum. Nú hoyra vit umboð fyri ein brúkarabólk siga alment, at verandi forsorgarlóg ikki hóskar til dagsins samfelag. At hon langt frá nøktar tann tørv, sum verandi brúkarar hava, og er hetta væl í tráð við tað, sum aðrir brúkarabólkar hava ført fram. Tí er forsorgarlógin hvørki eitt gott ella viðkomandi tilboð í nógvum førum. Spyrjarin hevur spurt seg fyri ymsastaðni, um Almanna- og heilsumálaráðið hevur vent sær til fak- ella brúkarabólkar við nýggjari forsorgarlóg fyri eyga, og sigur ongin seg hava fingið nakra áheitan, og tey siga seg heldur 2 ikki kenna til slíkt virksemi. Vit vita, at onkur persónur hevur verið settur í ávís tíðarskeið at arbeiða burturav við eini nýggjari forsorgarlóg, og at tað tá fór fram nakað, sum minnir um tann arbeiðsháttin, sum er lýstur omanfyri, men er nú langt síðan, at hetta arbeiðið helt uppat. Tí kundi verið áhugavert at vita, hvussu Almanna- og heilsumálaráðið arbeiðir við lógini, og hvussu nógv...Les meira
Uppskot um studningslán til bústaðir til fólk við skerdum førleika
Løgtingsmál nr. 114/2010: Uppskot til samtyktar um studningslán til bústaðir til fólk við skerdum førleika Uppskot til samtyktar Løgtingið heitir á landsstýrið um at leggja fyri Løgtingið løgtingslógaruppskot um studningslán til bústaðir til fólk, sum vegna skerdan førleikan av ymsum orsøkum ikki megna at búgva í egnum bústaði uttan ávísan sosialpedagogiskan stuðul. Viðmerkingar: Uppskotið var fyri á Løgtingi 2007, men fall við teirri grundgeving, ”at landsstýrismaðurin hevur lagt fyri tingið fleiri lógaruppskot, sonevnda bústaðarpakkan. Við hesum verður møguleiki at útvega fólki við skerdum førleika íbúðir” (endurgivið úr álitinum). Nú eru skjótt trý ár liðin, síðan hesa niðurstøðu, sum var grundgevingin fyri at fella uppskotið tá. Uppskotssetararnir halda, at nú er tíðin komin hartil, at Løgtingið má gera nakað við hetta álvarsmál og ikki balla tað inn í partapolitiskar undanførslur. Tørvskanningar seinastu árini, sum t.d. Javni og Sinnisbati hava staðið fyri, og nýggjar staðfestingar vísa, at tørvur er á íbúðum ella bústøðum til fólk, sum eru í tí støðu, at tey eru ov vælvirkandi til at búgva á stovni ella í sambýli, men hóast hetta ikki megna at búgva einsamøll uttan stuðul av ymiskum slagi. Her verður m.a. hugsað um fólk við likamligum breki, menningartarnað og fólk við sálarligum trupulleikum. Nærri lýst kunnu vit siga, at útboðið av bústaðarmøguleikum til fólk við serligum tørvi ikki er nóg stórt. Serliga er tørvur á tilboðum til fólk yvir 18 ár, sum hava menningartarn ella trupulleikar av líknandi slagi, og sum kunnu búgva í egnari íbúð við stuðli. Tað kann vera torført neyvt at allýsa, hvørjum bólki uppskotið er ætlað, men í høvuðsheitum snýr tað seg um at býta upp millum tey, sum kunnu búgva einsamøll við stuðli, og so tey, sum mugu hava fólk um seg alt ella meginpartin av døgninum. Útboðið og kostnaðurin Nógv av hesum fólkum búgva á stovni, í sambýlum, heima hjá foreldrum ella aðrari familju, tí lítil ella eingin møguleiki er at leiga ella ogna sær íbúð ella bústað, sum tey kunnu búgva í, samstundis sum tey fáa neyðuga stuðulin frá tí almenna. Hetta kemst m.a. av, at útboðið av slíkum íbúðum ella bústøðum er so avmarkað, og at hesi fólkini standa rættiliga aftarlaga í røðini, tá tað snýr seg um at fáa fatur á og kanska ogna sær slíkar bústaðir. Ein onnur orsøk til, at tað mest sum er ómøguligt hjá hesum fólkunum at seta búgv í egnari íbúð, er kostnaðurin. Húsaprísirnir hava havt beina kós uppeftir í nøkur ár, og hóast vøksturin kanska er støðgaður nakað á, so er príslegan so mikið høg, at tað heilt einfalt ikki ber til hjá hesum fólkunum at kappast við tey, sum hava betri fíggjarumstøður og tí eisini betri fíggingarmøguleikar. Neyðugt at stuðla Ynskja vit at hjálpa hesum fólkunum til møguleikan at liva eitt meira vanligt ella normalt lív, og vilja vit geva teimum møguleikan fyri sjálvsøgdum privatlívi og tí, sum har við fylgir, so er neyðugt, at tað almenna stuðlar teimum og hjálpir teimum ávegis. Við hesum verður roynt at taka týdningarmikið stig til at hjálpa hesum fólkum til at ogna sær egnan bústað. Skotið verður upp, at tað almenna stuðlar allari bygging til hesi fólk soleiðis, at stuðul upp til hálva millión verður latin fyri hvørja búeind. Hetta skal skiljast soleiðis, at hús við fýra, seks ella átta búeindum kunnu verða bygd, og at tað almenna stuðlar slíkari...Les meira
Uppskot um samsýning til rithøvundar og listafólk
Løgtingsmál nr. 117/2010: Uppskot til samtyktar um samsýning til rithøvundar og listafólk Uppskot til samtyktar Løgtingið heitir á Landsstýrið um at leggja lógaruppskot fyri tingið, har tað verður skipað soleiðis fyri, at føroyskir rithøvundar og listafólk annars, samsvarandi eini kvalifiseraðari dygdarmeting fáa samsýningarrætt frá teimum almennu Føroyum. Viðmerkingar: Tað er helst eitt undur, at føroysk tunga er til í dag. Treiskni í fólkinum, tjóðskaparrørslan og rithøvundar okkara eiga stóran heiður fyri, at fólkið í dag kann tosa sítt egna mál, sum er evsti samleikin í tjóðini. Leikluturin hjá skrivandi fólkinum er ein áhugaverd søga, um allan heim. Hesi hava virkað sum varðhundar fyri fólkaræði, verið í broddi fylkingar sum varðveitarar og mennarnar av tjóðarmálum og ikki minst hevur framleiðslan úr hondum teirra verið brúkt sum undirvísingartilfar í lægri og hægri skúlum. Føroyskir rithøvundar hava virkað undir sera trongum korum. Talið av teimum, sum tosa og skilja málið, er somikið lítið, at marknaðurin ongantíð kann gerast materiella undirstøðukervið undir teirra virksemi. Hóast hetta, er tað undrunarsamt, at framleiðslan av føroyskum skaldskapi er lutfalsliga nógv størri enn í londum, vit annars kunnu samanbera okkum við. Hesi fólkini, sum skapa bókmentir og aðra list, leggja eina øgiliga orku í sítt verk. Sum oftast eru hesi tey einastu, sum ongan verðsligan vinning fáa burturúr sínum verki, og sum frá líður kann tað hava við sær, at talentini torna upp av hesi orsøk. Táið forløg, bókhandlar, prentsmiðjur o.o. hava fingið sín part av eini bók, er sjáldan nakað eftir til tað einstaka menniskjað, sum skapti allan møguleikan. Tær almennu Føroyar hava skipað nakrar møguleikar, m.a. við Mentanargrunninum og seinri Týðaragrunninum. Hetta er tó ikki nóg mikið. Í politisku skipanini hevur eisini verið rímilig semja um, at fæið, ið Mentanargrunnurin fær á fíggjarløgtingslógini, ikki røkkur nóg langt, serstakliga ikki í mun til tað, sum ætlanin var, táið grunnurin varð umskipaður. Í øðrum londum er tað fatanin millum manna og í politisku skipanunum, at m.a. rithøvundar eru mentanararbeiðarar, sum eiga at fáa samfelagsins størstu viðurkenning og virðing. Tí hevur staturin skipað eitt undirstøðukervi, har kvalifiseraðar dygdarmetingar avgera, um listafólkini skulu fáa samsýningarrætt úr ríkis-/landskassanum. Fleiri føroyingar hava fingið henda rætt á donsku fíggjarlógini, síðani danir skipaðu henda møguleikan. Tað hevur verið ein generøs viðurkenning til mentanararbeiðarar í øðrum landi, men hetta gevur samstundis eina greiða ábending á, at vit sjálvi eiga at fáa skil á hesum viðurskiftum heima hjá okkum sjálvum. Vit hava brúk fyri at gera eitt alment undirstøðukervi, sum tryggjar hesum partinum av tjóðarbyggingini lívføri. Landsstýrið eigur at finna útvegir fyri, hvussu hesi viðurskifti á besta og tryggasta hátt verða skipað. Fyri tveimum árum síðan varð átøkt uppskot lagt fyri tingið. Landsstýrismaðurin í mentamálum var ovurhugaður fyri tankanum og ætlaði sær at gera nakað við málið, – við tí undanførsluni sum jarnbroti varð uppskotið felt. Onki er hent síðani, og í eini roynd at flyta politisku skipanina rætta vegin í hesum týðandi máli, verður tað lagt fram av nýggjum. Vanvirðisligu álopini, sum hava heglað niður yvir okkara mentanararbeiðarar í miðlarúminum í seinastuni, eru greið ábending um, at samfelagsskipanin eigur at taka betri partar fyri seg og skipa viðurskiftini hjá hesum fólkum soleiðis, sum tað sømir seg eini modernaðari og siviliseraðari tjóð í framsøkn. Á Løgtingi, 1. mars 2011 Tórbjørn...Les meira
Uppskot til samtyktar um krøv til peningastovnar
Løgtingslóg nr. 123/2010: Uppskot til samtyktar um krøv til peningastovnar Uppskot til samtyktar Løgtingið heitir á landsstýrið at koma við neyðugum krøvum og reglum til føroysku peningastovnarnar, sum tryggja, at rentuásetingar og gjøld eru kundunum meira gjøgnumskygd, við rímiligum skotbrái til kostnaðarhækkingar, og sum eisini avmarka møguleikarnar hjá peningastovnunum at koma við órímiligum hækkingum. Viðmerkingar Vit hava um dagarnar verið vitni til, at bankarnir hava sent fleiri 100 tals húskjum eina eykarokning uppá fleiri 10túsund krónur. Hetta hava teir gjørt við at hækka sokallaða lánsbidragið við 0,4 prosentum hjá teimum, sum hava donsk realkredittlán. Hetta svarar til eina hækking uppá 4000 kr pr mió í lán pr ár. Og hesa eykarokning skulu føroysku húskini bara góðtaka sjálvt um tey eru fíggjarliga ógvuliga sperd longu frammanundan. Tey, sum fyri kortum vórðu eggjaði til at broyta vanligu sethúsalánini til donsk realkredittlán, vóru í stóran mun tey, sum høvdu stór sethúsalán. Hjá teimum, sum høvdu ½ mió í sethúsaláni ella minni loysti tað seg ikki at broyta varð sagt, tí konverteringin varð so dýr. Tað kann tí hugsast at serliga ungu barnafamiljurnar, sum frammanundan eru tey mest fíggjarliga sperdu, tóku av hesum tilboðið. Tað hevur í alt ov langa tíð valda eitt atgerðarloysi, tá ið talan er um at tryggja føroyskum sethúsaeigarum og lánarum rímiligar og fjølbroyttar møguleikar á føroyska lánsmarknaðinum.. Tá ið tað so endiliga vísti seg ein møguleiki at lætta um sethúsalánið – nú við donskum realkredittlánið, – so vóru tað fleiri, sum valdu hesa loysn, hóast konverteringin varð rættiliga kostnaðarmikil. Tí kann tað tykjast at farið verður øgiliga lætt um fíggjarligu umstøðurnar hjá føroyskum sethúsaeigarum. Til samanberingar kann nevnast, tá ið fólk í vanligum størvum verða søgd úr starvi, so skal hetta gerast við so og langari freist, við ávísum mannagongdum, við møguleika fyri hoyring osfr. Hesi krøv hava fakfeløgini ynskt, tí tað verður hildið órímiligt, at tú bara soleiðis yvir alt ov stutta tíð broytir tilveruna hjá fólkið totalt, uttan at hesi fáa tíð at hugsa seg um. Hetta kann í ávísan mun samanberast. Táið bankarnir soleiðis greiða kundunum frá, at teir í komandi viku hækka rentuna hjá viðkomandi, soleiðis at viðkomandi frá í næstu viku at rokna fer at fáa eina eykarokning uppá t.d. 4, 8 ella 12 túsund krónum um árið, so má tað sigast at verða ein ógvusligur smeitur. Tey standa har og hava ongan annan møguleika enn at taka ímóti rokningini og royna at spenna lívreimina enn longur. At flyta í annan banka er nærum ógjørligt orsakað av tí kostnaði tað inniber við fleiri 10 tals túsund krónum, umframt at tað er ongin verulig kapping á peningastovnsøkinum, og tí ongin munur á, um man er í banka a ella b. Politiski myndugleikin eigur í prinsippinum ikki at blanda seg í hvørji krøv peningastovnarnir seta kundunum. Talan er um privat virksemi og eiga krøvini at verða lagaði hareftir. Hinvegin hevur tað víst seg ógvuliga provokerandi seinastu árini, at peningastovnarnir hava fyri tað fyrsta útmerkað seg við okursrentu, sum hevur ligið fleiri prosent omanfyri hana hjá peningastovnunum í grannalondunum. Og so hava peningastovnarnir uttan samanbering so stórt vald í landinum, og ávirkað liviumstøðurnar hjá føroysku húskjunum meira enn nakar annar. Tað skal sigast peningstovnunum til rós, at teir hava flutt tað føroyska samfelagið fleiri fet framá og eiga stóran leiklut í tí framburði, sum hevur...Les meira


text:
Klokkan 15:30 kom kongaskipið Dannebrog á Runavík, har býráðið tók ímóti og Nes Sóknar Musikkfelag spældi: »Tá ið teir sóu landið« og »Einki er sum summarkvøld við strendur«.
Tá Drotningahjúnini vóru liðug at heilsa uppá býráðið, fóru tey framvið fólkunum og heilsaðu uppá.
Nógv fólk vóru komin at taka ímóti og heiðra H.H. Drotning Margrethu og H.K.H. Prins Henrik í tí góða veðrinum.
Eisini fekk H.H. Drotning Margretha nøkur vøkur blómutyssir frá børnunum.
Sí myndarøð...
Myndarøð: {DE8737D2-417B-494F-A7EE-00F960FC4E06}


text:
Mastercard er eitt altjóða gjaldskort, sum kann nýtast um allan heim. Vit bjóða Mastercard Business til vinnurekandi. Hetta kortið er sera væl egnað sum útreiðslukort til stórar og smáar fyritøkur. Mastercard Business fæst í Standard, Gull og Platin.
Tryggingartreytir
Tryggingar eru knýttar at Mastercard Business. Les galdandi tryggingartreytirnar her:
Fráboða skaða
Um tú hevur tørv á at fráboða ein skaðan, finnur tú oyðubløðini her.
Umsókn um Mastercard Business
Tú kanst søkja um at fáa Mastercard Business við at útfylla umsóknarblaðið, ið liggur í høgra bredda, og lata tað inn á einari av deildum okkara.
Les meira um Mastercard á heimasíðuni hjá LP Mastercard.


text:
LGBT hetjur
- Rólant Samuelsen
- Karin Kjølbro
- Bogi Davidsen
- Hannus Guttesen
- Dagmar Joensen-Næs
- Edmund Joensen
- Annita á Fríðriksmørk og Finnur Helmsdal
- Jóannes Eidesgaard
Rólant Samuelsen, sáli
Rólant Samuelsen er ein av fyrstu føroyingum, sum velur at liva eitt alment lív sum samkyndur í Føroyum í seyti- og áttatiárinum. Soleiðis slóðar hann fyri komandi ættarliðum av samkyndum føroyingum. Hann er vælumtóktu sum persónur, frisør, sjónleikari, stylist og kreativ sál. Soleiðis er hann eisini við til at varpa eitt jaligt ljós á samkyndar føroyingar.
Rólant Samuelsen varð føddur í 1942, og byrjaði í 1962 egna frisørsalong á Kongabrúnni til bæði menn og kvinnur. Salong Rólant varð sera vælumtókt og fekk nógv vitjandi. Rólant gavst í 1972 og fór til Danmarkar í útbúgvingarørindum. Heimafturkomin helt hann fram sum frisør í Tróndargøtu. Umframt at vera opin um sín kynsliga samleika, búði hann nógv ár saman við sjeikinum Benny. Tá ið teir báðir gjørdust varugir við, at teir høvdu fingið HIV, fluttu teir aftur til Danmarkar í 1989, har teir skrásettu seg í parlagi, áðrenn Rólant doyði av AIDS í 1992. Rólant Samuelsen gjørdist 50 ára gamal.
Samrøða í Oyggjaskeggja
Longu í 1975 er hann djarvur nokk til at úttala seg um at vera samkyndur í Føroyum. Hetta ger hann í útisetablaðnum Oyggjaskeggja. Hann úttalaði seg m.a. soleiðis í Oyggjaskeggja: “Eg eri eisini vanligt kirkjufólk og trúgvandi. Hann, Harrin, hevur eisini skapt meg.” Rólant segði eisini frá teimum monnum, sum í náttarmyrkrinum bankaðu á hansara dyr, ørkymlaðir og ráðaleysir, tí teir høvdu ongan at tosa við um teirra samkyndleika. Menn, sum dagliga livdu eitt »vanligt« lív við konu og børnum, men sum aldri høvdu kent seg væl.
Brot úr greinini “Tær tóku land” (um søguna hjá Joto), sum Rigmor Dam skrivaði í Sosialinum
Fyrsti stylisturin í Havn
Rólant Samuelsen, sáli, sum umframt at vera fastur kundi í Joto, eisini var dugnaligur frisørur, sminkørur og stylistur í Havn, starvaðist eitt tíðarskeið í handlinum.
– Eg minnist, at Rólant var fyrsti kundin, sum kom inn og keypti eitt heilt Arabia stell, sum var eitt tungt, brúnt keramikk stell, sum veruliga undirstrikaði trýssaratrendin.
– Tá vóru fólk nógv meira tolin enn tey eru í dag, tí har gekk Rólant í niðurringaðum flesablusum, platauskóm, reyðum lakkbuksum og eygnaskuggum, sigur Tordis, og Hanna sigur víðari:
– Óansæð hvat hann mælti kundunum til, so lurtaðu tær eftir honum. Eitt nú kundi hann finna uppá at siga ”nei, veitst tú hvat, hasa lebastiftina skuldi tú altso tikið og skift út, tí her er ein, sum stendur nógv betur til tína húð”, og so keypti daman eina nýggja lebastift. Og tær elskaðu tað, at hann feteraði tær og kom við góðum ráðum.
Hvíl í friði, Rólant
Rólant Samuelsen er uttan iva ein av størstu hetjuni, ið føroysk samkynd hava. Hann gekk fremst har eingin annað tordi, og slóðaði vegin fyri onnur føroysk samkynd, ið síðani hava valt at liva eitt opið lív. Samstundis vísti hann føroyingum, at samkynd eru vanlig fólk, ið ein ikki noyddist at ræðast, og sum hava ein hóp av góðum eginleikum, ið kunnu koma samfelagnum til góðar. Vit lýsa frið yvir minnið eftir Rólant Samuelsen – ein av okkara størstu LGBT hetjum!
Karin Kjølbro
Tá ið uppskot um broytingar í §266b fyrstu ferð varð lagt fram á Ting í 1989, var Karin Kjølbro úr Tjóðveldi einasti tinglimurin, ið atkvøddi fyri uppskotinum. Lógaruppskotið førdi til, at táverandi samgongan slitnaði, av tí at Kristiligi Fólkaflokkurin fór úr samgonguni.
Karin Kjølbro, sum varð onnur av fyrstu kvinnunum, ið vóru valdar beinleiðis inn á Føroya Løgting, hevur altíð arbeitt fyri rættindunum hjá minnilutum í Føroyum. Longu í 1979 legði hon fram uppskot um javnstøðulóg fyri Føroyar. Henda bleiv tó ikki samtykt fyrr enn í 1994. Í 1971 var Karin við til at stovnað Javna, og hevur annars gjørt stórt og munagott arbeiði fyri at skapa javnstøðu og javnrættindi Føroyum.
Bogi Davidsen
Bogi Davidsen, serlækni og samkyndur, hevur arbeitt ótroyttandi fyri væntandi rættindum hjá samkyndum í Føroyum. Sum lækni á Ríkissjúkrahúsinum var hann eisini ein stór hjálp og stuðul hjá teimum mongu føroyingum, sum vegna AIDS endaðu sínar dagar í Danmark. Bogi spældi eisini ein stóran og týðandi leiklut í stríðnum um §266b.
Hannus Guttesen, sáli
Hannus Guttesen, var samkyndur og fyrsti persónur, ið andaðist av herviligu sjúkuni AIDS í Føroyum. Tá ið eingin annar tordi at standa fram, bæði sum samkyndur og HIV-raktur, valdi Hannus at taka lut í grípandi føroyskari dokumentarsending. Sendingin varð fyrstu ferð send í Sjónvarp Føroya 13. oktober 1991, og elvdi tá til mikið kjak í almenna rúminum. Hannus Guttesen andaðist á sumri í 1991. Vit lýsa frið yvir minnið eftir Hannus Guttesen – ein av okkara LGBT hetjum!
Edmund Joensen
Í tíðini sum tingformaður í Føroya Løgtingi átalaði Edmund Joensen ferð eftir ferð, tá samkynd vóru niðrandi viðgjørd av ávísum tinglimum, og eitt av orðunum, sum hann fekk ruddað úr løgtinginum var ljóta, misvísandi og niðrandi orðið ”kynsvillingar”.
Edmund Joensen hevur í sínum virki sum tingformaður verið við til at skapa eina virðiligari viðgerð, tá ið spurningar um samkynd eru viðgjørdir á tingi, og hetta hevur eisini sett síni varandi spor í viðgerðina á tingi og í almenna rúminum sum heild.
Edmund Joensen var eisini ein av teimum, sum stuðlaðu grein 266b, tá ið hon var samtykt í tingsetuni í 2006.
Annita á Fríðriksmørk og Finnur Helmsdal, sáli
2. november 2005 løgdu Finnur Helmsdal og Annita á Fríðriksmørk fram broytingaruppskot til §266b í revsilógini. Hetta var aðru ferð uppskotið kom fyri Tingið. 20 tinglimir atkvøddu móti lógaruppskotinum og 12 fyri.
Í 2006 løgdu tey bæði uppskotið fyri Løgtingið, fyri triðju ferð. Hesa ferð verður uppskotið samtykt, og lógin verður endaliga dagførd – 17 atkvøður fyri og 15 ímóti – næstan 20 ár eftir at lógin varð dagførd í Danmark.
Dagmar Joensen-Næs
Dagmar Joensen-Næs er journalistur við drúgvum royndum innan starvsgreinina. Hon hevur framleitt mangar áhugaverdar sendingar í Kringvarpinum. Samkynd minnast kanska best dokumentarsendingarnar Verjuleysur – Hannus Guttesen frá 1991 og Úr myrkrinum frá 1994. Báðar sendingarnar vóru slóðbrótandi, fluttu mørk og elvdu kjak í Føroyum. Hetta var fyrstu ferð, nógvir føroyingar alment sóu samkyndar føroyingar, og sendingar vóru við til at geva rúm fyri, at tosa um evnið alment. Í 2015 gjørdi Dagmar aftur tvær áhugaverdar dokumentarsendingar um søguna hjá samkyndum føroyingum. Sendingin í tveimum pørtum fekk heitið: Av hinum slagnum.
Jóannes Eidesgaard
Jóannes Eidesgaard, fyrrverandi løgmaður, talaði søk teirra samkyndu o.l., tá ið flestu aðrir politikkarar valdu at tiga ella rópa eyðkvæmis orð eftir hesum samfelagsbólki. Á Ólavsøku 2004 helt hann, sum løgmaður, jaliga og stuðlandi røðu um javnrættindi fyri allar føroyingar. Røðan var hildin í samband við stuðulskonsert fyri táverandi Friðarbogan. Løgmaður fekk fleiri ákoyringar frá øðrum politikarum og átrúnaðarligum bólkum, men valdi djarvur at standa við sína áskoðan. Og soleiðis gerst man ein LGBT hetja.
Les alla røðu løgmans niðanfyri:Góðu áhoyrarar – góðu ólavsøkugestir! Høvuðsstaður okkara er karmur um tjóðarhátíð Føroya. Úr øllum ættum koma fólk saman til stevnu. Leikir eru á sjógvi og landi, og ítrótturin kappast um heiðurspláss og brøgd at inna. Hetta eru løtur við hugna og samveru, har álvara og gaman liggur á ljóði. Á ólavsøku standa føroyingar saman, og brýr verða bygdar millum oyggjar og fólk. Vit eru eitt fólk og ein tjóð. Vit standa saman um Føroya land, og byggja landið sum eitt fólk. Eyðvitað er tað, at vit eru ymisk av lyndi, og ymiskt er, hvat hvør einstakur er upptikin av. Men felagseyðkennið er størri enn tað, ið brýtur frá. Vit eru ymisk av lyndi og uppfatan, men felags er alskurin til landið, náttúruna, mentanina og fólkið – alskurin til Føroya land. Sum ein liður í eini fjøltáttaðari ólavsøkuskrá samlast vit í Grasagarði undir einum Friðarboga, ið er heitið á felagnum fyri samkynd. Friðarbogin ímyndar ikki harðræði, har pílurin og bogin tóku ræðið við kúgandi valdsgerð. Áður var bogin tekin um vald, og undir hesum boga lívdi fólkið tey – ið bogin vardi. Men undir hesum boga vórðu eisini fólk týnd – tey, ið bogin ikki eirdi. Friðarbogin er, sum orðið sigur, ein bogi av friði. Friðarbogin er sum ælabogin á luftini, ið letur litir sínar endurspeglast í tilveruni hjá menniskjanum. Friðarbogin er ein opin føvningur, har øll fáa innivist, har eingin verður útihýstur, og har tað at vera menniskja sum felagsnevnari er størri enn øll frávik. Talan er um dirvi, nú tey samkyndu hava stovnað sítt felag. Tað er skilagott at viðurkenna sær sín egna kynsliga samleika. Tað er gott við felags virksemi, so kor og umstøður hjá teimum samkyndu rúma eitt størri mál av opinleika. Tíðin er búgvin, at almenningurin fær størri sakligt innlit í hetta evnið, sum áður hevur verið tagt burtur – tað hevur verið tabu.Opinleiki og vitan fara við tíðini at taka alt tað mystiska frá hugtakinum “samkynd/ur”. Tey samkyndu hava sjálvandi somu menniskjasligu og samfelagsligu dygdir sum tey hinkyndu. Við atliti at mannavirði og persónligum, fakligum og yrkisligum førleika eru orð sum samkynd ella hinkynd virðisneutral. Tá talan er um politikk og samfelag, so eigur Føroya land at rúma øllum føroyingum og fara væl við fólki, ið vitja landið. Tað er ikki rætt, at ávísir minnilutar mega flyta av landinum vegna lívsáskoðan ella kynsliga kós. Í einum framkomnum samfelag eiga vit at kunna liva saman í sátt og semju. Millum mong týdningarmikil hugtøk eru tvinni umráðandi til tess at byggja land. Talan er um andsfrælsi og tolsemi. Tikið verður soleiðis til í áliti um fólkaskúlan: “Í allari undirvísing og uppaling skal skúlin fremja andsfrælsi og tolsemi. Andsfrælsi er at skilja sum rætturin hjá einstaklingum at hugsa og gera eftir sannføring sínari. Tolsemi er í orði og verki at sýna medmenniskjanum somu virðing, sum ein sjálvur vil hava, og at viðurkenna rættin hjá øðrum at hava aðra sannføring enn ein sjálvur.” Greiningin av orðinum andsfrælsi gevur tí einstaka rætt at hava sína egnu áskoðan til dømis í politikki og øðrum lívsins viðurskiftum og at liva samsvarandi. Andsfrælsi er gott og gangligt – til dømis frælsi at hugsa, skriva og tala. Men hugtakið andsfrælsið kann í allari sínari góðsku hava óhepnar fylgir. Tess vegna er neyðugt við tí næsta orðinum – tolsemi. Tolsemið er neyðugt, um andsfrælsið ikki skal gerast rætturin hjá tí sterka at kúga hin veikara – rætturin hjá meirilutanum at trælka ella forfylgja einum minniluta. Andsfrælsið gevur mær rætt at hugsa og hava eina áskoðan. Tolsemið vísir mær á, at somu rættindi og sømdir hava eisini onnur. Skulu vit kunna liva lið um lið er alneyðugt í orði og verki at sýna medmenniskjum somu virðing, sum ein sjálvur vil hava, og at viðurkenna rættin hjá øðrum at hava aðra sannføring enn ein sjálvur. Tíverri trívist intoleransa eisini í dag. Intoleransa er, eftir mínari fatan, eitt tekin um veikleika. Tá mín egna hugsjón ella fatan ikki gevur mær tryggan botn til eitt friðarligt lív í samstarvi og samvinnu við onnur, so er tað lættasta og skjótasta í trongskygni at fordøma tey, ið hugsa ella eru øðrvísi enn ein sjálvur. Intoleransa er hugsjónarligt fall og ein veikleiki í øllum samstarvi og samskifti. Sæð út frá hesum sjónarhorni er tað gott við einum Friðarboga, sum við klárskygni, upplýsing og vitan taðar lendið, so blóman kann spretta. Eisini í hesi søk er tað galdandi, at hóvsemi og tollyndi eru góð amboð í hondini á urtagarðsmanninum – so loksins bæði grør og sprettur í Grasagarði. Takk fyri – góða ólavsøku! Jóannes Eidesgaard, løgmaður (28. juli 2004)


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Kapping
Kravtíðir til EM 2018 í Glasgow
Her eru kravtíðirnar til EvropaMeistarastevnuna á langgeil 2018, sum verður í Glasgow í Skotlandi hin 3. til 9. august 2018. Hesar kravtíðir vóru eisini sendar feløgunum í november 2017. Hetta verður ein heilt serlig stevna, við tað at tað samstundis verður … Continue reading
Kravtíðir til NMU 2018
Her eru kravtíðirnar til Norðurlendsku Meistarastevnuna fyri Ung 2018, sum verður í Hamar í Noregi frá 7. til 8. juli 2018. Hesar kravtíðir vóru eisini sendar feløgunum í november 2017. Image courtesy of John Christian Fjellestad – Hamar from air, CC BY … Continue reading
Kravtíðir til EJM 2018 í Helsinki
Her eru kravtíðirnar til Evropeisku JuniorMeistarastevnuna 2018, sum verður í Helsinki í Finnlandi frá 4. til 8. juli 2018. Hesar kravtíðir vóru eisini sendar feløgunum í november 2017. Kravtíðirnar síggjast nú eisini her á hesi heimasíðu
725.000 krónur til svimjingina frá Úrvali í 2018
Úrval kunngjørdi í dag útlutingina av úrvalsstuðli fyri 2018, har svimjingin fekk stóran part av samlaðu játtanini á eina millión krónur. Úrvalssvimjararnir í ár eru teir somu sum fingu stuðul í fjør, undantikið Pál Joensen sum seinastu tíðina hevur hildið … Continue reading
Innbjóðing til SuSvim-stevnu 13. og 14. januar 2018
Her er innbjóðing til SuSvim Open 2018, sum Suðuroyar Svimjifelag skipar fyri í Páls Høll í Vági hin 13. og 14. januar 2018. Tilmeldingarfílan kemur seinni.
Úrslit frá FS-stevnuni 25. november 2017
Her eru úrslitini frá svimjistevnuni sum Fuglafjarðar Svimjifelag skipaði fyri, í svimjihylinum í Fuglafirði, leygardagin hin 25. november 2017. Hetta var stevna fyri okkara yngstu aldursbólkar – 1, 2 og 3.


text:
- Publiceret den 28 august 2012
- Víst: 4934
Berlina í Blásastovu er fødd 07.10.1920 og er sostatt núverandi elsta fólk, ið er føtt við Gjógv. Hon giftist 19 ára gomul við Erik Mørkøre, úr Klaksvík, og har búsettust tey, men 4 ár undir Krígnum búðu tey við Gjógv. Tey fingu 7 børn saman: Kristianna, Jørgin (doyði ungur), Jóhanna Elisabeth (Hannebetta), Jóhan, Hjørdis, Erland og Birgir. Berlina er frísk og ferðug bæði likamliga og andaliga, og ofta vitjar hon aftur í heimbygdini. Ein góðan summardag var eg inni á gólvinum í Blásastovu og prátaði við hana. Hon veit nógv at fortelja, men her taka vit bara onkur brot burtur úr prátinum.
Berlina - í køkinum í Blásastovu.
Berlina fær orðið: Mamma var av Eiði og æt Jørgina Mørkøre, og pápi var Jóhan Joensen, Jóhan í Blásatovu, við Gjógv. Áðrenn pápi bygdi hesi húsini umleið 1906, stóð tann gamla Blásatova her. Eg havi altíð hoyrt, at tann gamla Blásastova varð flutt úr Funningi til Gjáar. Tað skuldi hava verið eldur í , og eg eigi ein gamlan rokk, og brennimerkir eru í rokkunum, og hann kann gott vera komin úr Blásatovu í Funningi.
7 ára gomul fór eg í skúla í yngsta klassa hjá Jóhan Kallsoy, og eg minnist so væl tann fyrsta dagin, tá ið eg fór við ABC-bókini og talvu og grifli og við einum lappa hangandi uppi í talvuni. Eisini brúktu vit njarðarvøtt at vaska talvuna við. Tað vóru 3 klassar: yngsti klassi, miðlingarklassi og elsti klassi. Elsti klassi gekk mánadag, mikudag og fríggjadag. Yngsti og miðlingarklassi týsdag, hósdag og leygardag. Dagurin byrjaði við sangi og morgunbøn. Viðhvørt las Kallsoy morgunbønina, men ofta bað hann ein lesa nú og annan tá, og onkuntíð las eg morgunbønina. Eg gekk, sum øll onnur í skúla, til eg fylti 14 ár, og eg haldi, at vit høvdu ein góðan skúla.
Eg konfirmeraðist í Gjáar kirkju 1934, og var hetta tann næstfyrsta konfirmatiónin í teirri nýggju kirkjuni. Vit vóru yvir 50 konfirmantar, og fimm vóru frá Gjógv: Pætur í Nýggjustovu, Axel í Fornanum, Poul Johannes í Horni, Brynhild á Heygnum og so eg.
Vit børn vóru uppi í øllum vanligum arbeiði bæði úti og inni, samstundis sum vit eisini spældu nógv saman. Eg orki ikki at hugsa um tíðina fyrr. Pápi bar gras uttan úr Byrgi og á turkilagið Heimi undir Hjallanum og so í hoyggjhúsið, tá ið tað var turt. Plankar blivu lagdir um Ánna fyri at stytta um vegin - ein lá undir húsunum hjá Dreu í Fornanum. Eg haldi, at Marin í Heiðriksstovu var tann fyrsta, ið brúkti línutrog at bera hoyggj í, og skjótt tóku øll eftir. Tað var snilt. -- Børnini vóru við í øllum: hoyggjaðu, vóru í eplunum og í torvi, og so vóru genturnar uppi í tí húsliga arbeiðinum. Vit høvdu tvær kráir Heimi í Dal, eina Uppi á Brekkum og eina til garðatorv.
Eg lærdi tíðliga at binda, men ikki lærdi eg meg at mjólka, fyrr enn eg fór at ganga til neytar. - Ja, nú skal eg siga tær: Eg hevði fýra kýr, og vit vóru 10 neytakonur, so tað hava verið einar 40 kýr umframt ungneytini. Tað var kúgv í hvørjum húsi, men ikki vóru tað øll, ið høvdu heila kúgv. Vit og tey í Ólastovu fóðraðu t.d. kúgv saman ta einu tíðina. Neytakonurnar skiftust um at ganga á Dalin (Ambadal) annanhvønn dag, og vit bóru fýra dyllur hvør: tvær á bakinum og tvær á ørmunum. Lat okkum siga tað, at tað vóru fýra litrar í hvørjari dyllu, so bóru vit 16 litrar hvørja ferð, og tað var tungt, kann eg siga tær. Vit bundu eina pelsu tvørtur um okkum, soleiðis at dyllurnar hvíldu á pelsuni í staðin fyri at hanga leysar. Vit fóru frá húsum kl. 8 um morgunin og gingu niðan við Heyggjhúsunum og eftir Neytakonugøtuni niðan um Hurð, og so sótu vit har og bíðaðu, til allar vóru komnar. Vit fóru ikki víðari, fyrr enn allar vóru samlaðar. So varð farið til gongu, og tær allar flestu høvdu stokkarnar við og bundu upp á lívið, meðan tær gingu. Tá ið vit gingu heimaftur við allari mjólkini, bar ikki til at binda. Sjálv var eg kanska ikki so røsk við stokkunum, men eg minnist, at Dalberg bant ógvuliga nógv. Tá ið vit komu á Hálsin, drukku allar vatn úr tí glasinum, sum lá við kelduna, og so fóru vit at finna neytini. Tað kundi vera so ymiskt, hvar ið tey lógu, men lógu tey á Flatinum, so gingu vit heim aftur á Múla. Neytini vóru spøk, og vit høvdu eitt haft við okkum, sum vit heftu um afturbeinini á teimum, meðan vit mjólkaðu. Tað mundi líða at middegi, áðrenn vit vóru aftur við hús, og so fóru vit avstað aftur um sjeytíðina um kvøldið og vóru aftur um ellivutíðina, so tað vóru langir og strævnir dagar. Hetta var hart arbeiði, so tað vóru ungar og raskur konur, ið gingu til neytar, tí hetta var einki fyri brekaðar og gamlar konur. Og hvat bleiv so gjørt við alla mjólkina? Mamma og eg vóru í húsi, og vit fingu einar 7- 8 litrar um dagin, og eg minnist, at tá høvdu Drea í Fornanum og Henrietta sentrifugur, og vit plagdu at fara heim í Fornan viðhvørt við einum stórum krússi. So skúmaði Drea mjólkina, og vit fingu fløtan í krússið, og mjólkin var bara sum mysa. Eg minnist ikki, hvussu sentrifugan sá út, men eg minnist tað, at man kravdi at lunka mjólkina eitt sindur, og so fór hon í sentrifuguna. Síðani kom fløtin út úr einum røri, og mysan úr einum øðrum. Tey, sum áttu sentrifuguna, fingu fløtan afturfyri áttanda hvønn dag. Við hvørt plagdi mamma at ysta mysuna til hønurnar. Fløtin stóð so í einar átta dagar, og so varð hann kirnaður til smør - soleiðis var tað.
Ein mylla stóð her niðri í Tøðuni. Ikki haldi eg meg minnast hana í brúki. Tað er so nógv broytt her rundanum. Ein rættiliga stór á rann her oman fyri hoyggjhúsini hjá teimum í Gortru og hjá Debusi, og so var ein stórur hylur her beint undir vindeyganum. Tá áarføri var, kundi tann áin vera so stór, at tey hjá Sofusi og Sofus Anton máttu fara í stivlar, tá ið tey góvu kríatúrunum. Undir Krígnum kom bátur við korni til bygdina og legði at undir Gulakletti, og so bóru vit kornið niðan. Ikki haldi eg, at tað kornið bleiv malið, tí hetta skuldi vera pá (upp á) beráð.
Berlina og tann yngsti sonurin - Birgir - Niðri á Høvdanum.
Her í Ánni er fult av barkholum, og eg havi mangan bukað bark í hasum holunum. Fyrst gróvu vit barkið, so vaskaðu vit tað, og so bukaðu vit tað í holunum í helluni. Tá brúktu øll rotuskógvar, so barkið bleiv kókað í eini grýtu, og so bleiv roðið koyrt niðurí, og tá fekk tað ein penan lit. Tá ið roðið var turt, bleiv tað mýkt og gjørt til rotuskógvar. Øll gingu í rotuskóm og galosjum, og gummiskógvar komu um ta tíðina, men eg haldi, at galosjan er eldri. Húðarskógvar vór eisini nógv brúktir, og teimum bar til at ganga úti í, tá tað var turt. Kom t.d. slit ella hol á botnin á húðarskónum, so kundu tey finna uppá, at seyma tað holið, ið man fór niðurí, saman og ganga á tí. Tað kallaðu tey klássur.
---
Tað varð nokkso fitt kvøðið um vetrarnar, og vit dansaðu uppi á Gjónni - í handlinum hjá Dánjal Klein - men eg minnist eisini, at dansað varð í dansistovuni uttan fyri hjá Kristiani á Rætt. Pápi og Jákup í Horni sungu altíð brúðarvísuna saman - og altíð var tað tann danska - so pápi var í hvørjum brúdleypi.
-----
Tað var hugnaligt at práta við Berlinu - niðri í Blásatovu - og takk havi hon fyri løtuna.


text:
Talið av íbúgvum í Føroyum økist framhaldandi.
Tað vísir uppteljingin hjá Hagstova Føroya, sum var almannakunngjørd fyrr í vikuni.
Sambært uppteljingini búðu 49.376 fólk í Føroyum tann 1. mai í ár, og tað vil siga, at fólkatalið er vaksið við 587 fólkum seinastu 12 mánaðirnar.
Gongdin er tó ikki nýggj, tí seinastu 30 mánaðirnar er fólkatalið í landinum støðugt vaksið, og verður hugt eftir tølunum síðan 1. januar 2014 er fólkatalið vaksið við 1.223 fólkum; 612 kvinnum og 611 monnum.
Tað er serliga nettotilflytingin, sum hevur økt fólkatalið, og serliga er tað minkandi fráflytingin, sum er orsøkin, skrivar Hagstovan á heimasíðu síni. Legg tað afturat, at tað samstundis er ein vøkstur í tilflytingini, og tað styrkir um positivu gongdina.
Seinastu 30 árini hevur størsti trupulleikin við fólkatalinum í Føroyum verið, at yngri parturin av fólkinum hevur verið støðugt minkandi, meðan tey eldru eru blivin støðugt fleiri.
Her er tó ein broyting við at henda, tí sambært hagtølunum er talið av yngri aftur farið at veksa. Orsøkin er, at færri yngri flyta av landinum og fleiri flyta til Føroya.
Serliga er tað talið av kvinnum í aldinum 20-39, sum í tíðarskeiðnum frá 1. januar 2014 til 1. mai 2016 er økt. Samanteljingin vísir, at hesin aldursbólkur er øktur við 326 fólkum, meðan tær sum eru eldri enn 40 eru 286 fleiri.
Hjá monnunum er tað framvegis eldra ættarliðið, sum økist, men munurin er minkandi, skrivar Hagstovan.
Talvan vísir, at talið av kvinnum í aldrinum 20-39 ár er økt nógv síðan 1. januar 2014
Kelda: Hagstovan.


text:
Poula Michelsen Kass er sett í starv sum ráðgevi hjá Fakfelagssamstarvinum, ið umboðar seks fakfeløg. Tað boðar samstarvið frá.
Poula Michelsen Kass er útbúgvin marknaðarføringsøkonomur og HD í organisatión og er í løtuni um at vera liðug sum master í løgfrøði á Fróðskaparsetri Føroya. Hon hevur starvast í átta ár í BankNordik, fyrst sum marknaðarleiðari, síðan sum stjórnarráðgevi og at enda sum starvsfólkaleiðari.
Tey seks feløgini í Fakfelagssamstarvinum eru Akademikarafelag Føroya, Felagið føroyskir sjúkrarøktarfrøðingar, Føroya lærarafelag, Føroya pedagogfelag, Havnar arbeiðskvinnufelag og Starvsmannafelagið. Endamálið við samstarvinum er at geva feløgunum størri styrki sum samfelagsligur áhugabólkur, so tey fáa størri ávirkan á arbeiðsgevarar og myndugleikar.
Nýsetti ráðgevin skal virka fyri at fremja felags áhugamál hjá limunum í teimum seks limafeløgunum og arbeiða fyri at fáa teimum størri ávirkan. Ráðgevin skal eitt nú greina samfelagsviðurskifti og útvega feløgunum datagrundarlag í fakfelagsligum spurningum.
Poula Michelsen Kass er 40 ára gomul.


text:
Beijing
Bejing (fyrr Peking) er høvuðsstaður í Kina, og hevur umleið 20,6 mió. íbúgvar. Beijing er miðdepil fyri ríkisfyrisiting, fíggjarviðurskiftum, skúlaverki og flutningi í Kina, landinum, har væl fleiri enn ein milliard fólk býr, og í fleiri enn 30 býum búgva meiri enn ein millión fólk. Telur tú útjaðaran uppí, búgva stívliga 21,1 mió fólk í Beijing í 2014. Fólkatalið veksur skjótt. Vestar- og norðarlaga er bústaðarøki og lærdi háskúlin í Beijing. Ídnaðarøkið er eystanfyri miðbýin. Tjóðarhátíðir og halgidagar verða hildnir á Tienánmen-torginum (Himmalfriðar-torginum) mitt í gamla býarpartinum. Elstu býarpartarnir eru í veruleikanum tveir býir, hvør gyrdur inn við múrum: Ytri- og Innaribýur.
Í 2008 vóru OL-summarleikirnir í býnum.
Innihaldsyvirlit
Søga[rætta | rætta wikitekst]
Ófriður[rætta | rætta wikitekst]
Í 1989 savnaðust hundraðtúsundtals studentar á Tian'an-men-torginum (Himmalfriðartorginum) í miðbýnum í Beijing at vísa ónøgd sína við myndugleikarnar í Kina og krevja fólkaræðiligar nýskipanir. Kinverska stjórnin sendi herin at steðga mótmælistiltøkunum. Hildið verður, at eini 1000 fólk doyðu, tá ið herurin legði uppí.
Dálking[rætta | rætta wikitekst]
Kinesiski høvuðsstaðurin, Beijing, hevur í 2014 tann ivasama heiðurin at verða tann næstskitnasti býurin í heiminum [1]. Luftdálkingin er so umfatandi, at tað næstan ikki er búgvandi í kinesiska høvuðsstaðnum, um heilsan hjá teimum 11,5 milliónum íbúgvunum ikki skal vera í vanda. Tað er niðurstøðan í eini nýggjari frágreiðing, ið tveir ymiskir samfelagsvísindaligir bólkar hava gjørt, og sum nú er kunngjørd [2]. Umfatandi luftdálkingin í Beijing hevur longu kostað kinesiska samfelagnum nógvan pening. Líkt er eisini til, at meira peningur má brúkast, til tess at basa dálkingini. Politiskir leiðarar í Kina eru til reiðar at játta slakar 8 milliardir krónur til ein grunn, sum skal fáa bilbugt við luftdálkingini í býnum, sum nú er tann næstskitnasti í heiminum. Sambært almennu, kinesisku tíðindastovuni, Xinhua, er ætlanin at steingja 300 verksmiðjur í Beijing, so luftdálkingin í kinesiska høvuðsstaðnum kann basast [3].
Luftdálkingin hóttir eisini ferðavinnuna í Beijing. Tað eru ikki bert íbúgvarnir í Beijing, sum eru í vanda orsakað av ógvusligu luftdálkingini. Luftdálkingin hóttir eisini ferðavinnuna í Kina, einamest í Beijing. Fyrra hálvár í 2014 fall talið av ferðafólki í Beijing við 14 prosentum, samanborið við fyrra hálvár í 2013. Kinesiskir fjølmiðlar skriva, at luftdálkingin er orsøk til minkingina. Í januar í 2014 var luftdálkingin í Beijing 40 ferðir størri enn loyvdu markvirðini hjá heimsheilsustovninum, WHO [4].


text:
Er serliga ætlað teimum, sum hava fingið liðbandsskaðar í knøðini.Luttakarnir eru í stóran mun skurðviðgjørd fyri fremra krossbandsskaða og aðrar liðbandsskaðar.
Holdið er eisini ætlað teimum, sum hava fingið liðbandsskaðar, men ikki eru skurðviðgjørd.
Fólk við øðrum knætrupuleikum kunnu í ávísum førum eisini venja við knæholdinum.
Tað eru Beinta Bendix Laursen Cert.MDT og Klæmint Isaksen Dip.MDT, ið standa fyri knæholdinum. Klæmint hevur líka síðan 1994, tá hann arbeiddi við krossbandsskaðum burturav á Glostrup Amstssjúkrahúsið, fingist við knæskaðar, og hevur m.a. verið við til at útvikla venjingarnar, sum vera brúktar til uppvenjing av krossbandsskaðum. Beinta hevur altíð arbeitt nógv við ítróttarskaðum og hevur verið tætt knýtt at knæholdinum í nógv ár.
Ring fyri at frætta meira.
Vænt verður 2 ferðir 1,5 tíma um vikuna í 6 – 8 mðr.
- Mánadag frá kl. 14.30-16.00
- Mikudag frá kl. 15.00 – 16.30


text:
Um vikuskiftið var arbeitt við at gera seinastu upptøkurnar við ljóð- og filmsbrotum til fyrsta part av Faroese Online, kallaður Bjargni. Tað upplýsir Fróðskaparsetrið.
Læriskipanin á netinum, Faroese Online, byggir á íslendsku skipanina Icelandic Online, har til ber at læra málið á netinum. Innihaldið er umsett og staðsett og málsliga tillagað til føroyskt.
Hesin fyrsti parturin, Bjargni, er til nýbyrjarar í føroyskum. Myndatøkuni hevur Beinta Gudmundsen tikið sær av. Høvuðsleiklutirnar hava Durita Thomasen og Peter Christiansen. Bjargni verður tøkt á netinum seinni í ár.
Hetta er undirvísingartilfar fyri útlendingar, og er talan um interaktivt tilfar, har tað fer at bera til at gera venjingar, lurta eftir ljóðfílum og síggja video.
Verkætlanin Faroese Online verður gjørd í samstarvi við granskarar og undirvísarar á Háskóla Íslands og Helsinki Universiteti, og fer Faroese Online at byggja á tað samsvarandi Icelandic Online.
Fyrst verður eitt grundleggjandi skeið gjørt. Íslendingar kalla tað Bjargir. Føroyska heitið er Bjargni. Hetta er eitt slag av fyrstuhjálp, sum útlendingurin fær í føroyskum.
Projektleiðari í Føroyum er dr. Hjalmar P. Petersen, og John Mikkelsen er vísindaligur medarbeiðari.


text:
Tórshavnar kommuna hevur fingið ein fyrispurning um byggiloyvi til lestraríbúðir við Marknagilsvegin, tætt við nýggja miðnámsskúlan Glasir.
Talan er um smærri íbúðir, sum verða innfluttar sum eindir á 14 - 31 m2, sum eru mestsum liðug bygging. Fyrsta byggistig er tilsamans 38 íbúðir ella kømur við bað, bygt í 2 hæddum.
2.byggistig er 70 íbúðir ella kømur við bað, bygt í 3 hæddum.
Økið, har ætlanin er at byggja íbúðirnar, er øki, har Tórshavnar kommuna kann geva loyvi til íbúðarbygging við serstakari byggisamtykt. Býarskipanardeildin hevur gjørt eitt uppskot til serstaka bygging til bygging av íbúðum á økið.
Tekniski stjórin og býararkitekturin mæltu byggi- og býarskipanarnevndini til at góðkenna serstøku byggisamtyktina og beina málið í býráðið. Byggi- og býarskipanarnevndin samtykti 11. januar at taka undir við tilmælinum, og málið kemur fyri á almennum býráðsfundi nú hóskvøldið.


text:
Hvat knýtir Skotland til norðurlendsku grannarnar, og hvørjir møguleikar liggja í størri samstarvi? Hvør er framtíðin hjá Skotlandi nú uttan fyri ES – ella kanska sum limaland, meðan restin av Stórabretlandi fyrireikar seg til at fara burturúr? Lesley Anne Riddoch er virðislønt tíðindafólk, sum regluliga skrivar fyri The Scotsman og The Guardian, og týsdagin 13. september klokkan 19.30 fer hon at umrøða hersar og aðrar aktuellar spurningar, sum hava við Skotland at gera. Tað hendir í Norðurlandahúsinum, og tað er ókeypis atgongd.
Lesley Anne Riddoch er fødd í februar 1960. Hevur arbeitt sum blaðkvinna í útvarpi- og sjónvarpi og býr í Perth. Sum barn búði hon nøkur ár í Belfast. Hon er eisini útbúgvin innan heimspeki, politikk og búskaparfrøði. Hon hevur millum annað verið blaðstjóri fyri Sunday Herald. Eisini hevur hon skrivað greinar í Sunday Post, The Scotsman og The Guardian, umframt staðið fyri rásini Speaking Out í BBC Radio Scotland og fyri Lesley Riddoch í Radio Scotland. Riddoch hevur fingið fleiri prísir, og hevur eisini arbeitt og hjálpt afrikonskum blaðkvinnum við blaðskriving og hevur verið limur í Scottish Prisons Commission.


text:
Í 2011 vórðu Føroya Landsbókasavn, Føroya Landsskjalasavn, Føroya Fornminnissavn, Føroya Náttúrugripasavn og Havlívfrøðiligu Royndarstøðini løgd saman í ein stovn, Søvn Landsins.
Nú er staðfest, at henda samanlegging miseydnaðist.
Nógv órógv hevur verið á stovninum og tað var rættiliga skjótt at hann byrjaði at detta sundur. Tað sum var Havlívfrøðiliga Royndarstøðin, varð tikin burturúr aftur rættiliga skjótt og nú dettur restin sundur eisini. Føroya Landsbókasavn og Føroya Landsskjalasavn verða nú sjálvstøðugir stovnar, meðan tað sum var Føroya Fornminnissavn og Føroya Náttúrugripasavn verða, til Tjóðsavn Føroya.
Sámal Tróndur Finnson Johansen hevur verið deildarleiðari á Landsskjalasavninum, og hann verður nú stjóri sama stað. Landsbókasavnið hevur ikki fastan stjóra sum er, og tað starvið verður lýst leyst. Samstundis verður lýst eftir stjóra til Tjóðsavnið.
Andras Mortensen hevur verið stjóri á Søvnum Landsins, og hann fær nýtt starv á Søgu- og samfelagsdeildini á Fróðskaparsetrinum. Rúni Rasmussen, deildarstjóri á Løgmansskrivstovuni, er settur sum fyribils stjóri á Søvnum Landsins til nýggju leiðslurnar eru settar.


text:
Hvørja ferð tú leggur eina av teimum mongu Keyp føroyskt-vørunum í kurvina, gert tú samstundis Føroyum og tær sjálvum eina tænastu.
Títt keyp stimbrar viljan og førleikarnar at framleiða enn fleiri, fjølbroyttari og betri vørur til tín at velja ímillum. Og jú fleiri, ið gera tað sama, jú størri verður vinningurin fyri okkum øll.
Tá tú velur eina vøru, sum er merkt við “Keyp føroyskt” frámerkinum, veitst tú, at vøran er framleidd í Føroyum. Tað merkir, at føroysk arbeiðsmegi, tøkni, handverk, vitan og hugskot eru brúkt til tess at menna, framleiða og virðisøkja vøruna. Keyp við hjartanum, keyp føroyskt!
Higartil eru 13 føroyskir framleiðarar við í Keyp føroyskt-samtakinum við hópin av vørubólkum.


text:
Á myndini síggjast frá vinstru: Finnbogi Arge, formaður í HB, Heðin Mortensen, borgarstjóri, Sámal Ímundarson, formaður í B36, og Jákup SImonsen, mentadeildarleiðari hjá Tórshavnar kommunu.
Nýggjur klokkuskíggi í Gundadali
Felagið16-06-2013 - Jónfinn Petursson
Nú verða ongir trupulleikar at síggja hvussu støðan er ella hvat klokkan er á ovara vølli í Gundadali. Nýggi klokkuskíggin hevur ikki færri enn 185.000 LED-ljósdiodur og er nærum 20 fermetrar til støddar, og er sostatt tann størsti í Føroyum.
Skíggin hevur eins sterkar litir sum eitt vanligt heimasjónvarp og sæst væl, sjálvt í sterkum sólarljósi. Skíggin kann brúkast sum sjónvarps- og telduskíggi, og tí fer hann eisini at verða brúktur til at vísa úrslit, samandráttir, tónleik, list og annað undirhald.
Tað er Tórshavnar kommuna, sum hevur latið seta nýggja klokkuskíggjan upp.


text:
Sannførandi sigur á aldursforsetanum
1. lið07-08-2016 - Jónfinn Petursson
Effodeildin, 19. umfar: HB – TB 4-1
Eftir sannførandi sigurin á aldursforsetanum kunnu vit við gleði notera okkum, at vit nú hava vunnið fimm dystir í slag: fýra í Gundadali og ein á Argjum.
Fortreytirnar hjá gestunum vóru ikki tær allar bestu, og eitt nú kundu teir ikki brúka leigusveinarnar báðar frá okkum. Harafturat var onkur skaði og leikbann eisini galdandi. Hinvegin høvdu vit eisini okkurt leikbann.
Longu í fyrsta minuttinum sóu vit, hvat okkara menn ætlaðu sær. At herja á og spæla jaligt og frameftir. Hóast vit bara fingu tað eina málið, tá Øssur Dalbúð beindi bóltin í málið eftir gott uppspæl eitt nú frá Róki, vóru møguleikar til fimm, seks afturat.
Ein blandingur av inneffektiviteti og góðum málmansspæli gjørdi, at gestirnir bara vóru aftan fyri við tí eina málinum í hálvleikinum,
Eitt nú var dagsins maður, Christian R. Mouritsen, sera eyðsýndur í dag, og álopini skolaðu oman eftir okkara høgru síðu.
Men 1-0 í hálvleikinum, og dysturin var tískil púra opin, tá finski gestadómarin, Kalle Mäkinen, setti gongd í seinna hálvleik.
Tað, vit ikki fingu í fyrra hálvleiki, fingu vit so tíbetur í seinna: mál! Beint fyri tímaslagið sendi Christian, Jógvan Róa avstað, og góða innleggið varð møtt av Ara Mohr Olsen. Ungi frálíki framherjin sendi góða bóltin í málið og okkum á sigurskós.
Tjúgu minuttir fyri leiklok var Pál á blettinum, tá Christian enn einaferð serveraði ein møguleika á einum fati. Deiligt mál til Pál, ið hevur havt sítt at stríðast við.
Øssur Dalbúð, ið byrjaði ballið slapp eisini at enda við máli tíggju minuttir fyri leiklok. Eitt gott kontraálop endar við, at Pál spælir Øssur frían, og áleypari okkara er ísakaldur og sendur bóltin í netið.
Albert Adu, sum var ein sannur einmansherur hjá TB, tiltuskaði sær eitt brotsspark, og hetta umsetti hann sjálvur til mál, tá fýra minuttir vóru eftir at leika.
Meira hendi ikki, og tí kundu okkara leikarar lata seg heiðra eftir ein góðan og sannførandi sigur á TB í Gundadali.
KOYR Á, HB!!!!
HAGTØLINI
Effodeildin, 19. umfar sunnudagin 7. august 2015 kl. 17.30 í Gundadali
HB – TB 4-1 (1-0)
1-0 Øssur Dalbúð 14’
2-0 Ari Mohr Olsen 59’
3-0 Pál Mohr Joensen 70’
4-0 Øssur Dalbúð 80’
4-1 Albert Adu 87’ (br.)
Liðið: Teitur M. Gestsson – Ári Mohr Jónsson, Fróði Benjaminsen, Jóhan Troest Davidsen (liðsk.), Jógvan Rói Davidsen, Christian R. Mouritsen, Magnus Egilsson (Pál Mohr Joensen 58), Rókur av Fløtum Jespersen (Bartal Wardum 66), Teit Jacobsen (Daniel Johansen 83), Øssur Dalbúð og Ari Mohr Olsen
Óbrúktur eykaleikari: Niklas Thomsen og Tóri Rasmussen
Á beinkinum: Jan Dam, Albert Ellefsen, Tróndur Vatnhamar, Heðin Weihe og Uni Nielsen
Dagsins maður: Christian R. Mouritsen
Dómari: Kalle Mäkinen (FIN)
Hjálpardómarar: Dan Højgaard og Olli Jantunen (FIN)
4. dómari: Rúni Gaardbo
Myndir: Rakul Hansen


text:
6 Uppskot til lųgtingslóg um broyting ķ lųgtingslóg um feršslu
A. Upprunauppskot
B. 1. višgerš (Oršaskifti)
C. Įlit
D. 2. višgerš (Oršaskifti)
Įr 2008, 11. februar, legši Dįvid Fossdalsį, vegna 10. flokk į Ziskatrųš, fram soljóšandi
Uppskot
til
lųgtingslóg um broyting ķ lųgtingslóg um feršslu
§ 1
Ķ lųgtingslóg um feršslu, sbr. lųgtingslógarkunngerš nr. 14 frį 2. mars 1988, sum seinast broytt viš lųgtingslóg nr. 48 frį 15. mai 2007, veršur § 2, III, litra c oršaš soleišis:
c) Prutl (sśkkla viš hjįlpimotori): Motorakfųr į tveimum ella trimum hjólum viš motori, hvųrs slagvolumen ikki fer upp um 50 cm3 ella viš el-motori, og hvųrs motorur ikki kann fįa akfariš at ganga skjótari enn 45 km um tķman eftir slųttum. Landsstżriš kann fyriseta ašrar treytir, sum eitt motordriviš akfar skal lśka til tess at verša roknaš sum prutl. Har, sum ikki annaš er tilskilaš, galda reglurnar um sśkklur eisini fyri prutl.
§ 2
Henda lųgtingslóg kemur ķ gildi dagin eftir, at hon er kunngjųrd.
Višmerkingar:
Fųrt veršur fram, at hįmarksferšin fyri prutl skal hękkast frį 30 km/t til 45 km/t, av tķ at 30 km/t er ov lķtiš til at koyra ķ bżnum, og at bilfųrarar bara ilskast av hesum. Um feršin skal hękkast, mį frįlęran eisini hękkast, og tį eru 30 spurningar til skrivligu royndina ikki nóg mikiš. Eitt uppskot er, at man fyrst hevur ein tķma, har viškomandi veršur undirvķstur ķ lógum og ųšrum, so hevur viškomandi eina skrivliga roynd, sum skal klįrast, og til endans hava eina koyriroynd, har koyrarin vķsir, at hann kann fųra eitt akfar. Reglur um koyriroynd eru įsettar ķ kunngerš.
Verandi lóg
Eftir verandi lóg skal motorurin vera so tilgjųrdur, at hann kann ikki geva sśkkluni meira ferš enn 30 km/t fram eftir slųttum, og broyting ķ hesum mį eingin kunna gera, hvųrki viš broyting ķ justering ella į nakran annan hįtt.
Broytt lóg
Viš hesum uppskotinum, skal motorurin vera so tilgjųrdur, at hann kann ikki geva sśkkluni meira ferš enn 45 km/t fram eftir slųttum, og broyting ķ hesum mį eingin kunna gera, hvųrki viš broyting ķ justering ella į nakran annan hįtt.
Uppskotssetararnir hava tosa viš Akstovuna, viš stjóran Jįkup Jacobsen, sum segši, at bęši Akstovan og hann persónliga vóru viš uppį at broyta lógina, og hann segši eisini, at alt ov lķtiš var gjųrt burtur śr skutarum.
Uppskotssetararnir hava eisini tosaš viš lųgregluna ķ Klaksvķk, og teir sųgdu, at teir persónliga eru viš uppį taš, men teir hava ikki myndugleika at śttalaš seg um taš.
1. višgerš 11. februar 2008. Mįliš beint ķ Vinnunevndina, sum tann 12. februar legši fram soljóšandi
Dįvid Fossdalsį hevur vegna 10. flokk į Ziskatrųš lagt mįliš fram, og eftir 1. višgerš 11. februar 2008 er taš beint Vinnunevndini.
Nevndin hevur višgjųrt mįliš, og tekur ein samd nevnd undir viš uppskotinum, men heldur, at krųvini til trygdina samstundis eiga at verša herd, m.a. viš meira eftirliti ķ tķ dagliga og viš įrligum kanningum av akfųrum. Somuleišis heldur nevndin, at krųvini til frįlęruna og royndina eiga at verša herd. Fyri at geva landsstżrismanninum stundir at fyrireika kunngerš, iš inniheldur neyšuga grundarlagiš fyri, at hesar treytir kunnu verša loknar, męlir nevndin til at śtseta gildiskomuna til 1. januar 2009.
Tķ setir meirilutin fram soljóšandi broytingaruppskot:
b r o y t i n g a r u p p s k o t
§ 2 veršur oršaš soleišis: Henda lųgtingslóg kemur ķ gildi 1. januar 2009.
Viš hesi broyting tekur nevndin undir viš mįlinum og męlir Lųgtinginum til at samtykkja uppskotiš.
2. višgerš 12. februar 2008. Broytingaruppskotiš samtykt 30-2-1. Uppskotiš soleišis broytt samtykt 26-3-4. Mįliš avgreitt.


text:
Kvinnurnar akkurát ov stuttar
Kvinnur21-04-2013 - Jónfinn Petursson
1. deild kvinnur, 4. umfar: HB - KÍ 1-2Sera spennandi dysturin millum HB og KÍ er akkurát liðugur. KÍ vann ein sera tættan og intensan dyst við 2-1. Hóast vit ikki megnaðu at lata verjuna hjá gestunum upp og móti endanum ikki høvdu neyðugu orkuna og rutinuna, kunnu vit bara fegnast um, hvussu langt vit eru komin á kvinnusíðuni.
Í fyrra hálvleiki var KÍ betra liðið. Tær vóru kvikari og tryggari á bóltinum og høvdu meira spæl. Málmøguleikarnir vóru tó ikki nógvir fyrstu 20 minuttirnar. Miðskeiðis í fyrra hálvleiki fekk KÍ eitt fríspark umleið 35 metrar frá HB -málinum. Malena Josephsen gjørdi ikki mætari enn at sendi bóltin langa teinin beinleiðis í málið.
Ivaleyst hava tær fingið ein uppsang frá Allani í hálvleikinum, tí tær vóru sum hamskiftar í seinna hálvleiki. Í einar 20 minuttir løgdu tær hart trýst á KÍ og fingu minkað um munin til 2-1, tá Lív F. Arge umvegis beinið hjá Soffíu Purkhús fekk bóltin í netið.
Myndir: Rakul Hansen/HB.


text:
EB/Streymur hevur í dag longt sáttmálan við Arnar Dam, so hann verður eisini partur av hópi okkara komandi ár.
Arnar er uppvaksin í felagnum og hevur altíð spælt her, burtursæð frá einum stuttum skifti í 2008, tá hann var í ÍF. Har spældi hann 4 dystir við teirra 2. Deildarliði, men frá august 2008 hevur hann bara umboðað EB/Streym.
Í ár bleiv tað so til 25 dystir og 10 mál, so tað er gott útgangstøði til komandi ár, nú vit aftur skulu royna okkum í Effodeildini.
Vit ynskja Arnar góða eydnu komandi ár!


text:
04.01.2018 (13:05)
Vatnmeistari til vatndeildina
Kundi tú hugsað tær at verið partur av einum framsøknum og fjølbroyttum arbeiðsumhvørvi? Dámar tær nýggjar avbjóðingar? Og hevur tú evnini til bæði at arbeiða sjálvstøðugt og saman við øðrum? So er tað kanska tær, vit leita eftir.
Á Teknisku deild hjá Klaksvíkar kommunu er starv sum vatnmeistari leyst at søkja. Vatnmeistarin verður partur av vatndeildini í umsitingini hjá kommununi á Nólsoyar Pálsgøtu í Klaksvík.
Tú
Tú hevur fulla maskinmeistaraútbúgving, t.e. víðkað maskinmeistaraprógv við trimum árum á maskinmeistaraskúla, umframt viðkomandi starvsroyndir. Vit vænta, at tú dugir væl at samskifta og samstarva – bæði innanhýsis og uttanhýsis. Vit vænta eisini, at tú ert fús/ur at taka við nýggjum avbjóðingum. Neyðugt er, at tú hevur koyrikort til persónbil.
Uppgávur
Starvið umfatar rakstur og samskipan av øllum vatnverkunum í Klaksvíkar kommunu, og talan er bæði um dagarbeiði og vaktarbeiði uttan fyri vanliga arbeiðstíð. Eisini umfatar starvið leiðsluábyrgd, har vatnmeistarin eisini verður varaleiðari á vatndeildini.
Í stuttum inniber starvið sum vatnmeistari:
• smidligar arbeiðsumstøður
• fjøltáttaðan arbeiðsdag
• ávirkan á egið arbeiði
• fakliga menning
• viðkomandi skeið
Løn
Lønin er sambært sáttmála millum KAF og Maskinmeistarafelagið.
Umsóknin
Fleiri upplýsingar um starvið fáast frá Óla Jákup Bech, tekniskum stjóra á tel. 410034. Umsóknarfreistin er mánadagin 22. januar 2018. Umsóknir við prógvum og viðkomandi skjølum verða at senda til: klaksvik(at)klaksvik.fo – viðmerk “Starvsumsókn”
Um Klaksvíkar kommunu
Klaksvíkar kommuna er Føroya næststørsta og fevnir umframt Klaksvík eisini um bygdirnar Ánir, Norðoyri, Árnafjørð, Svínoy, Syðradal, Húsar, Mikladal og Trøllanes. Í umsitingini starvast á leið 40 fólk, sum tilsamans umboða nærum allar hugsandi fakbólkar. Sum starvsfólk hjá Klaksvíkar kommunu gerst tú sostatt partur av einum fjølbroyttum og framsøknum arbeiðsumhvørvi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Í dag eru 25 ár, síðani Eysturoyar Røktar- og ellisheim í Runavík bleiv tikið í nýtslu
Fyrireikingarnar til heimið í Runavík byrjaðu longu seinast í fimmtiárunum. Men ikki fyrr enn tann 15. august í 1981 varð spakin settur í, og tann 4. februar í 1984 varð tað tikið í nýtslu.
Hesi 25 árini er virksemið nógv økt. Tvær ferðir er bygt upp í Røktar- og ellisheimið, og ein umlættingardeild er skipað í Gøtu. Eisini er eitt heim fyri minnisveik.
Í løtuni búgva 84 fólk á Røktar- og ellisheiminum í Runavík, og harumframt eru tilboð um dagtilhald.
Tann 27. februar verður skipað fyri almennari móttøku í heiminum í Runavík, tí tann dagin eru 25 ár, síðani tað fyrsta búfólkið flutti inn fyri 25 árum síðani.
Kelda: Portalurin.fo


text:
Orð og lag: Steintór Rasmussen
Vera hon er vell, Vera er vell
Tað hevur hon altíð verið
Og tí er tað gott, ja tí er tað gott
At vit nú er vinkonur eru
Vera hon er smart, ja Vera er smart
Vit herma allar eftir henni
Eg eri tí so glað, eg eri tí so glað
At eg hana so væl kenni
Nei, ongin er sum hon, ongin er sum hon
Tá ið vit klandrast havi eg gron
Vera hon er pen, ja Vera er pen
Og kanska eitt sindur horherðað
Men tað man vera gott, tað man vera gott
Gott at vera Vera
Vera hon er klók, Vera hon er klók
Hon vil tí bestemma tað mesta
Men tó haldi eg, tó so haldi eg
At Vera er tann allarbesta
Vera hon er frí, Vera hon er frí
Allarbest at dansa og syngja
So spyr meg ikki hví, spyr meg ikki hví
Hon biður meg vitja ella ringja


text:
Seinasta grannauppgerðin í ár
1. lið29-08-2013 - Jónfinn Petursson
Undan 21. umfari í Effodeildini: HB – B36
Seinasta grannauppgerðin millum HB og B36 er á skránni leygardagin tá 21. umfar í Effodeildini verður leikt. Higartil hevur hvørgin megnað at vunnið, men pílurin hjá gestunum peikar loddrættari enn okkara.
August hevur verið ein góður mánaði hjá B36. Maksimum stig í trimum dystum er úrtøkan, og henda tendensin hava teir ikki verið vanir við í sunnara endanum av Gundadali.
Ikki tí, fyrstu ellivu hjá gestunum er líka góðir sum hjá nøkrum øðrum liði í deildini, og stóru nøvnini í álopspartinum eiga at fáa fleiri verjuleikarar í landinum at kukka í buks.
Vit hava haltað eitt sindur í undanfarnu umfarunum. NSÍ fekk smekk á Ólavsøku, men síðan taptu við okkara næsta dyst móti Víkingur. At dysturin við Djúpumýru endaði við javnleiki sást ikki í hálvleikinum tá vit alvorliga høvdu oyruni í maskinuni.
At vit so megnaðu at venda, eisini hesum dystinum, vísur tó at okkara menn hava ein serligan eginleika ið oftast eyðkeynnir toppliðið. ”Never say die”.
Hesum og nógvum afturat hava vit brúk fyri leygardagin tá B36 stendur hinu megin miðuna og bíðar eftir møguleikanum at benda okkum afturav.
Vit gleða okkum almikið til spennandi dystin sum verður leiktur leygardagin kl. 18.00 og fara ynskja øllum hjartaliga vælkomin í Gundadal, okkara leikvøll.
Koyr á, HB!!!
Allir dystirnir í 21. umfari eru hesir:
3008 Víkingur – NSÍ
3108 ÍF – AB
3108 KÍ – TB
3108 EB/Streymur – 07 Vestur
3108 HB – B36


text:
Sólvit Nolsø 19.05.2017 (15:53)
- Landsstýrismálanevndin farin útum sínar heimildir
Jónleif Johannesen, formaður í tingbólkinum hjá Javnaðarflokkinum, sigur, at landsstýrismálanevndin er farin útum sínar heimildir í síni niðurstøðu í kæruni móti løgmanni.
- Landsstýrismálanevndin hevur til endmáls at kanna um landsstýrið heldur seg innanfyri teir karmar, sum lógin hevur ásett. Tað er prógvað, at løgmaður hevur hildið seg innanfyri lógina. Her er eingin lóg brotin. Tí skilji eg ikki hetta misálitið, sigur Jónleif Johannesen.
Jónleif Johannesen vísir á, at í misálitinum verður ongatíð sagt, at løgmaður hevur brotið lógina, men einans, at grein 14. stk. 2 í hjúnabandslógini er tulkað at verða yvirtikin og ikki at verða eitt felagsmál, sum fyrr var hildið.
- Tað hevur verið fatanin, at hetta var eitt felagsmál, men ein nýggjur veruleiki fyriliggur nú, ið er staðfest frá fleiri pørtum, sigur Jónleif Johannesen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vit kenna tey. Skøldini, sum skriva um sítt egna lív, sínar túrar í ymiskar – fyri flestu menniskju – ófrættakendar heimar. Summi koma afturíaftur, meðan onnur megna ikki at skipa tilveruna soleiðis, at tey hóra undan. Tey doyggja ov ung.
Sylvia Plath hóraði ikki undan. William S. Burroughs hevði sín hátt at hóra undan. Fjodor Dostojevskij hevði sín hátt at hóra undan. Hesi hava tað til felags, at lívið lagaði seg soleiðis, at tey máttu stríðast ein harðari bardaga við sínar innaru devlar, enn vit onnur. Hesi hava eisini tað til felags, at tey hava ríkað okkum við dygdargóðum skaldskapi um, hvussu tær sálarkvølir, vit koma í, verða orðaðar. Hesi hava sjálv upplivað túrarnar í undirheimar og uppheimar, hava upplivað skrædl, gjørt sær lívsroyndir, eru batnað, og eru sokkin í aftur. Bøkurnar, sum liggja eftir hesi mætu skøld, verða brúktar sum lærubøkur í skúlum, har tú lærir, hvussu sálin verður innrættað í truplum, óhugsandi støðum. Hetta eru ikki sálarfrøðiligar tekstbøkur, men bøkur um tað veruligu, tyngdu sálina í einum menniskja.
Fyri stuttum var tiltak í Reinsarínum, sum kallaðist: Hamskifti. Hetta tiltak skipaðu Føroyskir, psykiatriskir sjúkrarøktarfrøðingar fyri. Í sambandi við tiltakið kom út bókin Ver úlvur – wargus esto – ein eirindaleys søga um hamskifti eftir Heðinn Unnsteinsson, sum sjálvur var til staðar.
Vit liva øll við grundleggjandi spurninginum: hvør eri eg? Onkuntíð spyrja vit okkum: hvussu eri eg? Og aðrar tíðir: hví eri eg? Slíkir spurningar eru tilverusøkjandi og tilverumennandi. Svarið er ikki altíð tað, sum vit vilja hoyra, og tí gera vit eitt svar, sum hóskar til okkum, og tey, sum vit umgangast í gerandisdegnum – vit skifta ham eftir umstøðunum.
Ver úlvur er skrivað við tí sama fyri eyga sum flestu bøkurnar hjá teimum skøldum, sum eg nevndi í fyrstani. Hetta er ein ævissøgulig bók, sum tekur lesaran við sær á eina ferð, har tíðin gerst relativ og upploysist, tá ið kroppur og sál ikki eru í samsvari.
Heðinn Unnsteinsson arbeiðir í íslendska forsetismálaráðnum. Hann hevur arbeitt fyri heimsheilsustovnin, WHO og fyri íslendska heilsumálaráðið.
Og so er hann maniodepressivur.
Í bókini lýsir hann á ein tættan og inniligan hátt, hvussu sinnið gerst sjúkt, og hvussu hetta kennist. Viðhvørt spælir plátispælarin á 78 snúningum, og so fer hann líðandi (skil orðið bókstaviliga) niður á 33 snúningar. Øll brigdi av hesum rundtúri í sinninum eru só ómetaliga væl lýst, at tú fært ikki slept bókini. Tá ið Heðinn er maniskur, kemur hann út fyri skemtiligum hendingum, millum annað tá ið hann frættir, at Mel Gibson er í býnum, og hann ætlar sær at finna hann og berjast við hann. Eisini heldur tragiskar hendingar eru, tá ið pápi hansara og beiggjarnir saman við læknum og sjúkrarøktarfrøðingum tvinga hann at verða innlagdan móti sínum vilja. Eisini, tá ið hann í august 2008 fer inn í fleiri bankar at taka allar pengarnar út, tí at hann ivast ikki í, at íslendsku bankarnir fara av knóranum. Tað verður flent at honum, men tveir mánaðar seinni fara íslendsku bankarnir av knóranum. Samstundis sum alt leikar í inni í honum, so fer alt tað íslendska samfelagið eisini niður í snúningum, niður í eina maniska depressión.
Bókin er soleiðis bygd, at vit fylgja Heðinni frá ungum árum, tá ið sjúkan tekur við, og til hon í seinni árum kemur í hæddina, og hann verður innlagdur og aftur útskrivaður.
Seinast í bókini eru sett upp 14 lívsorðingar, sum Heðinn í eftirmælinum sigur hava hjálpt sær at skipa lívið soleiðis, at hann ikki aftur missir tamarhaldið á sær sjálvum. Eitt vanliga sinnissunt menniskja heldur, at hesar lívsorðingar eru so einfaldar, at tær eru ein sjálvfylgja. Og tó. Hetta er slíkt, sum nógv gjalda í dýrum dómi fyri, at onkur lærir tey. So sum at læra seg at anda rætt, eta rætt, røra seg, liva nú, uppliva náttúruna, minnast til sín sjálvan, aga seg sjálvan, vera til staðar, halda við sær sjálvum, vera eyðmjúkur, trúgva og hava álit, finna seg sjálvan í øðrum og at loyva sær sjálvum at leingjast eftir tí, sum man hevur. Við hesum 14 lívsorðingunum setir Heðinn orð á, hvussu hann heldur sinnið sunt.
Eg nevndi í fyrstani russiska høvundin Dostojevskij. Í skaldsøgu hansara, Kjallaramenniskjað, hitta vit eitt frásøgufólk, sum er í einum djúpum kjallara, og skal tað hava til lívsins uppihald, so skal tað longur niður eftir tí. Kjallaramenniskjað verður bjargað upp úr undirheiminum, tá ið ein lítil genta tekur í hondina á tí og biður om hjálp. Heðinn skal eina sannkenningarferð saman við vinaskara, familju, starvsfelagum, og tað er henda ferðin, sum í dag hjálpir honum at temja úlvin, sum hjálpir honum at temja undirvitskuna í sinninum og halda snúningarnar javnar.
Oddfríður Marni Rasmussen


text:
Leygardagin skipaði FÍF fyri ungdómssamling á Oyrabakka. Hetta er ein liður í at samansjóða tey ungu uppá tvørs av feløgunum, og fyri at geva teimum ungu aðrar ítróttarligar upplivingar enn tey dagliga fáa. Tiltakið hesuferð var fyri øll ung yvir 15 ár, sum venja frælsan ítrótt.
Tíverri raktu vit á eitt vikuskifti, har sera nógvur annar aktivitetur var á skránni. Sjúka og avboð afturat gjørdu so at bert 10 ung vóru á hesi annars spennandi ungdómssamlingini. Men tey 10 fingu fyrst eina spennandi og øðrvísi venjing í Taekwondo. Ætlanin var at ungi Høgni Kunoy Dávason, sum stovnaði Taekwondofelagið í Eysturoy bert 10 ára gamal, skuldi standa fyri venjingini, men hansara kroniska lungnasjúka kravdi at hann var í Danmark hetta vikuskiftið.
Ístaðin vóru tað pápi hansara Dávur Kunoy og systkinabarnið Dávid á Lakjuni, sum skipaðu fyri venjingini, sum vardi smáar tveir tímar, og sum endaði við einum spennandi dysti millum Guðrið og Sjøfn.
Unna Ró slapp av við innilæsta øði og sparkaði sum ein hestur
Guðrið skuldi eisini rasa út, og royndi av øllum alvi at sparka Sjøfn í høvdið í einum sera spennandi dysti, sum endaði javnur
Seinnapartin kom Jarvin Feilberg Hansen frá ÍSF at greiða frá um doping og dopingkanningar í Føroyum. ÍSF roynir av øllum alvi at fáa føroyska ítróttarumhvørvið at taka doping og dopingkanningar í álvara. Bæði fyri at vísa á tað vandamikla og óítróttarliga men eisini fyri at verja íðkaran við kunning um nýtslu av læknatilráddum heilivági.
Jarvin dugdi sera væl at greiða frá, og tey ungu lurtaðu so eldhugað, at svimjitíðin bleiv skorin við einari helvt
Vit endaðu dagin við at leypa í svimjihylin í Skúlanum við Streymin, sum tykist væl egnaður til slíkar samlingar við atgongd til fimleikahøll, køk, spennandi felagsøki, vakrari náttúru og so svimjihøllini.
Luttakararnir vóru samdir um, at hetta var gott og spennandi, og at slíkar samlingar skulu endurtakast. Vit fara tí í næstum at dagfesta og tilrættisleggja eina nýggja venjingarsamling.
Vit takka fyri hesuferð, og kicka ass aftur seinni. F.v.: Dávid, Maria, Oddvør, Hans, Rigmor, Unna Ró, Annika, Teresa, Guðrið, Sjøfn, Elin, Hervør og Dávur


text:
Vit eru ein bólkur á facebook, ið hava sett okkum sum mál, at lesa úr Bíbliuni saman við øðrum.
Vit byrja at lesa ein av fyrstu døgunum.
Ein bólkur er stovnaður á Facebook til endamálið. Bólkurin hevur navnið: "Les í Bíbliuni saman við øðrum".
Hvønn dag leggja vit ein tekst út á Facebook, sum tit so lesa heima.
Endamálið við hesum bólkinum er, at stuðla og stimbra hvørannan at lesa í Bíbliuni.
Tú kanst gerast limur í bólkinum her: https://www.facebook.com/groups/1509502439137702/
Øll eru vælkomin!


text:
Yvir 50 fólk komu til opið hús um føðslutrot hóskvøldið 6.november, hóast veðrið var sera ófantaligt. Vit eru sera glað fyri, at so nógv fólk komu at lurta.
Vit fingu høvi at varpa ljós á, at við at fyribyrgja og steðga føðslutroti kunnu vit spara samfelagnum nógvar pengar. Hetta er ikki ein eyka íløga ella útreiðsla - men ein sparing fyri samfelagið. Áleið 40% av sjúklingum og 60% av eldri fólki á ellisheimum hava føðslutrot, so tað er ein stórur partur av fólkinum, ið er rakt av hesum.
Vit fingu høvi at vísa politikarum á, at føðslutrot er ein kostnaðarmikil trupulleiki, tí bæði Karsten Hansen og Annika Olsen vóru við og søgdu hetta vera eitt nýtt og áhugavert øki, sum tey fara at hava við í arbeiðnum framyvir. Eisini vóru 3 borgarstjórar, Heðin Mortensen, Rósa Samuelsen og Meiken S. Michaelsen, sum øll vóru samd um, at hetta eiga kommunurnar at gera nakað við, nú eldraøkið verður lagt út til kommunurnar.
Í EU verður mett, at føðslutrot kostar londunum tilsamans 1250 mia krónur árliga (Ljungqvist, Nutr Hosp 200;24(3):368-370). Samlaðu meirútreiðslurnar fyri føðslutrot eru mettar at kosta umleið 2% av samlaðu heilsuútreiðslunum, vísur ein nýggj kanning úr Hollandi (Freijer, Clin Nutr 2013;32:136-41). Samanborið við Føroyar, sum hevur heilsuútreiðslur á leið 935 mió kr árliga, svarar hetta til 18,7 mió kr í eykaútreiðslum árliga. Ein nýggj rapport frá danska Kost og Føðslufelagnum metir, at ein sjúklingur við føðslutroti kostar 30% meira í heilsuútreiðslum, orsakað av at hann er meira sjúkur, oftari innlagdur og meira røktarkrevjandi (Underernæring. Det skjulte samfundsproblem, 2014).
Niðurstøðan hjá okkum má vera, at tiltakið var væleydnað.
/Poula Patursson, verkætlanarsamskipari


text:
Ver ansin tá tú fært vitan um arbeiðsmarknaðin, um hvar høgt arbeiðsloysi er, ella hvør útbúgving gevur nógv størv, tí tað kann broytast munandi til tað tíð tú hevur lokið tína útbúgving.
Les lýsing av størvum, trýst her
Royn starvskumpassið har tú velur eitt øki, sum hevur tín áhuga, og so leiður kumpassið teg víðari og lýsur ymsar starvsmøguleikar, trýst her.
Her finnur tú upplýsingar um hvørja løn tú vildi fingið sum liðugt útbúgvin. Sáttmálarnir, sum partarnir á arbeiðsmarknaðinum hava avtalað fevna bert um tey størv, sum beinleiðis koma undir hesar sáttmálarnar.
Lønartalvurmar eru tær galdandi í dag og geva tær eina ábending um lønarlag. Innan almenna arbeiðsmarknaðin eru starvs- og lønarviðurskifti skipaði eftir hesum sáttmálunum og lønartalvunum. Innan privata arbeiðsmarknaðin eru eisini sáttmálar og lønartalvur, men tað eru ikki allar fyritøkur, sum eru fevndar av hesum sáttmálum, og tí kann fyritøkan bjóða tær starv við verri ella betri sømdum og løn eftir avtalu.
Á heimasíðuni hjá Lønardeildini í Fíggjarmálaráðnum finnur tú sáttmálar og lønartalvur fyri almenna arbeiðsmarknaðin
Sáttmálarnir, trýst her. Lønartalvurnar, trýst her.
Á heimasíðuni hjá Kommunala Arbeiðsgevarafelagnum finnur tú sáttmálar og lønartalvur fyri kommunala arbeiðsmarknaðin
Sáttmálarnir, trýst her. Lønartalvurnar, trýst her.